Η Εύβοια, το δεύτερο μεγαλύτερο σε έκταση νησί της Ελλάδας, αποτελεί έναν ιδανικό και εξαίρετο προορισμό διακοπών τόσο για τους Έλληνες, όσο και τους επισκέπτες του εξωτερικού.\nΈχει πλούσια φυσική και πολιτιστική της κληρονομιά (τοπία Ιδιαιτέρου Φυσικού Κάλλους, Μνημεία της Φύσης, Ειδικές Προστατευόμενες Περιοχές Φυσικού Περιβάλλοντος, Περιοχές Δικτύου Natura 2000, Υδροβιότοπους, εννιακόσια χιλιόμετρα ακτογραμμής και 1.190 χιλιάδες στρέμματα δασικής έκτασης) και παραμένει έως σήμερα σταυροδρόμι πολιτισμών, τόπος συνάντησης λαών και παραδόσεων.\nΟ νομός μας, διαθέτοντας 130 μικρές και μεγάλες παραλίες, 235 ξενοδοχεία με 15.700 κλίνες και 6.700 ενοικιαζόμενα διαμερίσματα με 15.000 κλίνες όλων των κατηγοριών, μόλις τα τελευταία χρόνια άρχισε να γίνεται γνωστός, σαν τουριστικός προορισμός τεσσάρων εποχών, χάρη στις φυσικές του ομορφιές, την ποικιλία του εδάφους, την πολιτιστική κληρονομιά, τη ζωντανή τοπική παράδοση, τη λαϊκή τέχνη, το χαμόγελο και τη φιλοξενία των κατοίκων, τη γαστρονομία και τις παραδοσιακές συνταγές.\nΠαρά την ανάπτυξη του ο νομός μας δεν έχει μετατραπεί σε προορισμό μαζικού τουρισμού και δεν έχει αλλοιωθεί το φυσικό του περιβάλλον. Αυτό είναι και το μεγάλο συγκριτικό πλεονέκτημά μας. Η Εύβοια είναι τόπος που παραμένει ακόμη γνήσιος, αυθεντικός και παραδοσιακός.\nΒρίσκεται 80 χιλιόμετρα από την Αθήνα και το διεθνές αεροδρόμιο "Ελευθέριος Βενιζέλος" και παρέχει τις δυνατότητες πρόσβασης τόσο από ξηρά όσο και από θάλασσα. Η εύκολη οδική πρόσβαση, με τις δύο γέφυρες στην Κεντρική Εύβοια και τη σιδηροδρομική γραμμή Αθηνών-Χαλκίδας, καθώς και τις έξι (6) πορθμειακές συνδέσεις, την καθιστούν προορισμό αποδράσεων που δεν αφήνει κανέναν επισκέπτη παραπονεμένο.\nΗ Εύβοια διαθέτει φυσικές ομορφιές, αρχαιολογικά μνημεία, μουσεία, το μοναδικό παλιρροιακό φαινόμενο του Ευρίπου, Ιαματικές πηγές, τα περίφημα Δρακόσπιτα της Καρυστίας, το απολιθωμένο δάσος και το μουσείο θηλαστικών της Κερασιάς, το πλήθος μονών και εκκλησιών με κορυφαίο το ναό του Οσίου Ιωάννου Ρώσου, γραφικά χωριά, το δασικό χωριό στη βόρεια Εύβοια, υδροβιότοπους, φαράγγια, ορειβατικά καταφύγια, πεζοπορικές και αναρριχητικές διαδρομές, πίστα ορεινής ποδηλασίας, υποβρύχιες δραστηριότητες, θρησκευτικές διαδρομές, ιππασία, μοναδικές παραλίες, μοναδική χλωρίδα και πανίδα, νόστιμες λιχουδιές, ποικιλία διασκέδασης και πάνω απ' όλα την ανθρώπινη ζεστασιά και φιλοξενία.\nΗ ονομασία του μεγάλου νησιού Εύβοια, παρουσιάζεται στην ιστορία από τα αρχαία χρόνια και τον Όμηρο και αποδείκνυε το εύφορο έδαφος, καθώς και την προηγμένη κτηνοτροφική παραγωγή για τα οποία το νησί ήταν διάσημο. Εύβοια σήμαινε σφριγηλό βόδι, Ευ-βους.\nΜάλιστα στους Ωρεούς της Β. Εύβοιας, βρέθηκε ένα ογκώδες έκθεμα ενός ταύρου από μάρμαρο του 5ου αιώνα πχ.\nΜυθολογικά υπάρχουν πολλές εκδοχές για την προέλευση του ονόματος Εύβοια, γεγονός που υποδηλώνει και τη σπουδαιότητα του νησιού.\nΜερικές απο τις εκδοχές είναι ότι ήταν Θυγατέρα του Αστερίωνα , τροφός της θεάς Ήρας, ή ακόμα και σύζυγος του θεού Ερμή. Έτσι λοιπόν κάποια Εύβοια από τις παραπάνω έδωσε το όνομά της στο ομώνυμο ελληνικό νησί.\nΜύθοι λένε ότι ο Δίας παντρεύτηκε την Ήρα στο βουνό Δίρφη της Κ. Εύβοιας, όπως επίσης άλλος μύθος αναφέρει ότι αυτό το συμβάν έγινε στο όρος Όχη της Ν. Εύβοιας και άλλος στην Λίμνη της Β. Εύβοιας.\nΕπίσης, πολύ γνωστή είναι και η περιοχή κοντά στην Χαλκίδα, η Αυλίδα. Η Αυλίδα βάσει του Ομήρου και του έπους της Τροίας, έμεινε γνωστή στην ιστορία για τη θυσία της Ιφιγένειας και αργότερα για το θεατρικό Έπος "Ιφιγένεια Εν Αυλίδι", το οποίο έως σήμερα θεωρείται κορυφαίο αρχαίο θεατρικό έργο. Κατά τον Ησίοδο ονομάστηκε αρχικά Αβαντίδα από το όνομα του βασιλιά Άβαντα. Οι Άβαντες ήταν η δεύτερη ελληνική φυλή που εγκαταστάθηκε στο νησί μετά τους Ίωνες. Λεγόταν επίσης και Χαλκοδοντίς, από το όνομα του Χαλκόδοντα, ο οποίος ήταν γιoς του βασιλιά Άβαντα.\nΣτους μυκηναϊκούς χρόνους (1650-1050π.Χ.) πλήθος οικισμών ακμάζουν σε όλο το νησί και οι κάτοικοι του Άβαντες, σύμφωνα με το Όμηρο, υπό το Βασιλιά της Χαλκίδας Ελεφήνωρα μετέχουν στην Τρωική εκστρατεία .\nΟι αριστοκράτες Ιπποβότες έχουν αντικαταστήσει πλέον τους μυκηναίους βασιλείς και η δύναμη της ισχύος τους, αλλά και οι εμπορικές επαφές με τους μεσογειακούς πολιτισμούς αντικατοπτρίζεται στα ευρήματα του τάφου του Ηγεμόνα στο Λευκαντί (σήμερα μοιρασμένα ανάμεσα στο Εθνικό Αρχαιολογικό Μουσείο Αθηνών και το Αρχαιολογικό Μουσείο Ερετρίας.)\nΗ αυγή της κλασσικής περιόδου θα βρει την Εύβοια, όπως και όλη την Ελλάδα, να μάχεται για την ανεξαρτησία της από τον κίνδυνο του περσικού επεκτατισμού. Στην εκστρατεία του 490π.Χ. οι Πέρσες καταστρέφουν συθέμελα την Ερέτρια, τιμωρώντας τους κατοίκους της για την βοήθεια προς του Μιλησίους κατά την Ιωνική επανάσταση, ενώ το 480π.Χ. στα νερά του Αρτεμισίου ο ελληνικός στόλος καθυστερεί τα εχθρικά πλοία που κατευθύνονται προς τα στενά της Σαλαμίνας.\nΣτην νικηφόρα μάχη των Πλαταιών το 479π.Χ. μετέχουν όλες οι ευβοϊκές πόλεις και τιμής ένεκεν τα ονόματα τους βρίσκονται και σήμερα χαραγμένα, μαζί με αυτά των υπόλοιπων ελλήνων, στον χάλκινο τρίποδα που αφιέρωσαν στους Δελφούς οι νικητές (σήμερα στην Κωνσταντινούπολη).\nΤο 404π.Χ. συστήνεται το Κοινό των Ευβοέων, ένα είδος συνομοσπονδίας των ευβοϊκών πόλεων-κρατών.\nΜετά την μάχη της Χαιρώνειας το 338π.Χ. η Εύβοια περνά στην επιρροή του Φιλίππου του Β’ και μακεδονικές φρουρές εγκαθίστανται σε όλες τις πόλεις της.\nΜετά το θάνατο του Αλεξάνδρου το νησί αποτελεί το μήλον της έριδος ανάμεσα στους Επιγόνους. Συμμετέχει στους αγώνες ενάντια στον ρωμαϊκό κίνδυνο και το 146π.Χ. περνά στην κατοχή της Ρώμης.\nΣτην περίοδο της ακμής της βυζαντινής αυτοκρατορίας, η Εύβοια υπαγόταν στο «θέμα της Ελλάδας». Ο αυτοκράτορας Ιουστινιανός τον 6ο αιώνα μ.Χ. οχύρωσε τη Χαλκίδα, για να την προστατέψει από τις βαρβαρικές επιδρομές. Η Εύβοια υπήρξε βυζαντινή επαρχία με ιδιαίτερη σημασία για τη βυζαντινή αυτοκρατορία.\nΜετά την άλωση της Κωνσταντινούπολης (1204μ.Χ.) από τους Φράγκους ο Βονιφάτιος Μονφερατικός κατέλαβε την Εύβοια η οποία στις δυτικές πηγές αναφέρεται ως Negroponte, λόγω παρετυμολογίας από τον ελληνικό τύπο Εύριπος. Το νησί χωρίστηκε σε τρεις φεουδαρχικές κλήρους και με αυτή τη μορφή της τριαρχίας εδραιώθηκε η φραγκοκρατία στην Εύβοια.\nΑπό αυτή την εποχή χρονολογούνται οι πολλοί πύργοι που υπάρχουν στο νησί. Στην περίοδο της βενετοκρατίας, το «Βασίλειο του Νεγρεπόντε» αποτέλεσε σημαντικό εμπορικό σταθμό, οργανωμένο για να διευκολύνει τις συναλλαγές των εμπόρων με την κεντρική και νότια Ελλάδα. Στη διάρκεια του πρώτου Τουρκοβενετικού πολέμου είχαμε την πολιορκία και την άλωση της Χαλκίδας (1470μ.Χ.) από τους Τούρκους, που αναμφισβήτητα αποτελεί το πιο σημαντικό γεγονός της μεσαιωνικής ιστορίας της Εύβοιας. Μετά την άλωση της Χαλκίδας η Εύβοια μαζί με τις Βόρειες Σποράδες, που κυριεύτηκαν σε λίγο, αποτέλεσαν το τουρκικό πασαλίκι του Εγριπόζ (από το Εύριπος).\nΟύτε ο στρατός του Μοροζίνι κατάφερε να κυριέψει το καλά οχυρωμένο φρούριο της Χαλκίδας, παρά την τρίμηνη πολιορκία. Έτσι η Εύβοια παρέμεινε υπό τουρκική κατοχή αποτελώντας μαζί με την Ανατολική Στερεά ιδιαίτερη διοικητική περιφέρεια, γνωστή ως σαντζάκι του Ευρίπου. Το σαντζάκι αυτό υπαγόταν στην ευρύτερη διοικητική περιφέρεια του εγιαλετίου των Νησιών της Άσπρης θάλασσας (του Αιγαίου).\nΚατά την Επανάσταση του 1821, η στρατηγική σπουδαιότητα της Εύβοιας είχε αναγκάσει τους Τούρκους να τη μεταβάλουν ολόκληρη σε απόρθητο φρούριο. Με τα δύο οχυρά που δέσποζαν στο στενό του Ευρίπου, από τη μια της Χαλκίδας και από την άλλη του Καράμπαμπα στην απέναντι ακτή, είχαν εξασφαλίσει οι Τούρκοι την κυριαρχία τους στο νησί. Επιπλέον στην Εύβοια, εκτός από την κεντρική διοίκηση, στη Χαλκίδα, υπήρχαν και ξεχωριστές διοικήσεις στην Κάρυστο και στο Ξηροχώρι (σημερινή Ιστιαία). Έτσι, οι ελληνικοί πληθυσμοί ζούσαν υπό συνθήκες αφόρητης καταπίεσης. Για όλους αυτούς τους λόγους η Επανάσταση στην Εύβοια έμελλε να αντιμετωπίσει εξαιρετικές δυσκολίες.\nΣτις 8 Μαΐου του 1821 επαναστάτησε πρώτο το Ξηροχώρι και ακολούθησαν η Λίμνη και η Κύμη. Την αρχηγία της επανάστασης στην Εύβοια, την ανέλαβε σύντομα ο Αγγελής Γοβγίνας ή Γοβγιός, που κατάφερε να οργανώσει στρατόπεδο στα Βρυσάκια. Εκεί έγινε και η πρώτη μεγάλη μάχη, όπου ο τουρκικούς στρατός με αρχηγό τον Ομέρ Βρυώνη ηττήθηκε. Στη μάχη αυτή διακρίθηκε ο Ν. Κριεζώτης. Στη μάχη των Στύρων, στη νότια Εύβοια, οι Έλληνες έχασαν. Η σημαντικότερη όμως απώλεια είναι ότι σκοτώθηκε ο Ηλίας Μαυρομιχάλης, γιος του Πετρόμπεη, που είχε έρθει στην Εύβοια για να βοηθήσει τα ελληνικά στρατεύματα να καταλάβουν την Κάρυστο. Σε ενέδρα στα Δυο Βουνά σκοτώθηκε και ο Αγ. Γοβιός, οπότε αρχηγός στην Εύβοια γίνεται ο Ν. Κριεζώτης. Η Επανάσταση συνεχίστηκε με αμφίρροπα αποτελέσματα.\nΜεγάλη δοκιμασία ήταν οι εμφύλιες διαμάχες ανάμεσα στον Κριεζώτη και τον Διαμαντή Νικολάου, οπλαρχηγό του Ολύμπου, για την αρχηγία στο νησί. Μετά από νίκες του εναντίον του Ομέρ Μπέη στο Διακόφτι και στο Βατίσι, ο Κριεζώτης πολιόρκησε την Κάρυστο. Όμως η άφιξη του τουρκικού στόλου διέλυσε το ελληνικό στρατόπεδο με αποτέλεσμα ο άμαχος πληθυσμός να καταδιωχτεί και να σφαγεί από τους Τούρκους. Ο Κριεζώτης αναγκάστηκε τότε να αποσυρθεί στη Σκόπελο. Στη συνέχεια, ο Οδ. Ανδρούτσος, ως προσωρινός αρχηγός με τη βοήθεια Ψαριανών πλοίων, περιορίζει και πολιορκεί τους Τούρκους στο φρούριο της Χαλκίδας.\nΤην ίδια περίοδο ο Κριεζώτης επιστρέφει στην Εύβοια και πολιορκεί την Κάρυστο. Και οι δυο πολιορκίες διήρκεσαν έξι μήνες και υπήρξαν συστηματικές. Δεν είχαν όμως την απαραίτητη βοήθεια από τις υπόλοιπες ελληνικές δυνάμεις. Όταν λοιπόν ο τουρκικός στόλος εμφανίστηκε στον Ευβοϊκό και αποβίβασε στρατό στο νησί οι δύο πολιορκίες διαλύθηκαν. Τη διάλυση της πολιορκίας των δύο φρουρίων ακολούθησαν φοβερές σκηνές αγριότητες από τα τουρκικά στρατεύματα. Έτσι η Εύβοια, το σημαντικότερο προπύργιο της Στερεάς Ελλάδας, ξαναγύρισε στη σκλαβιά και την πιο στυγνή τυραννία, ενώ η αδράνεια και οι διχόνοιες των ντόπιων οπλαρχηγών έκαναν βαρύτερη την υποδούλωσή της.\nΤο 1826 ο φιλέλληνας στρατηγός Φαβιέρος, δοκίμασε χωρίς επιτυχία να καταλάβει την Κάρυστο. Μάλιστα, μετά την αποτυχία αυτή, ο στρατός του βρέθηκε σε αδιέξοδο στη θέση Λυκόρεμα, απέναντι από τα νησιά Πεταλιοί, από το οποίο τον έβγαλαν τα ελληνικά πλοία, που έσπευσαν να βοηθήσουν, με αρχηγό τον Κριεζώτη.\nΈτσι η Εύβοια παρέμεινε στα χέρια των Τούρκων ακόμη και μετά την άφιξη του Καποδίστρια και μόνο με φιρμάνι της 13ης Ιουνίου 1830 παραχωρήθηκε στην Ελλάδα.\nΣτους νεότερους χρόνους, μετά την απελευθέρωση από τους Τούρκους η Εύβοια ακολούθησε τις τύχες του ελληνικού κράτους. Αναγνωρίστηκε ως ιδιαίτερη νομαρχία με πρώτο νομάρχη της τον Γ. Αινιάν, ο οποίος ίδρυσε αμέσως στη Χαλκίδα αλληλοδιδακτικό σχολείο και τυπογραφείο. Λίγο αργότερα κυκλοφόρησε στη Χαλκίδα η πρώτη εφημερίδα της Εύβοιας με τον τίτλο «ΕΛΛΗΝ». Πολλά χρόνια μετά την απελευθέρωση η Χαλκίδα διατηρούσε τον ανατολίτικο χαρακτήρα της περιόδου της Τουρκοκρατίας.\nΤο 1885 όμως, όταν πρωθυπουργός ήταν ο Χ. Τρικούπης και δήμαρχος ο Ηρ. Γαζέπης άρχισε η κατεδάφιση του τείχους της Χαλκίδας και η κάλυψη της τάφρου με το υλικό της κατεδάφισης. Έτσι η Χαλκίδα αρνήθηκε μια μακρόχρονη και σημαντική περίοδο της ιστορίας της και έχασε τη δυνατότητα να παραμείνει μια από τις πιο γραφικές πόλεις της σύγχρονης Ελλάδας.\nΣτους βαλκανικούς πολέμους η Εύβοια διακρίθηκε χάρη στη δράση του Συντάγματος Πεζικού Χαλκίδας. Πολύ γνωστός είναι ο θρίαμβος του Ευβοέα ταγματάρχη Βελισσαρίου στη μάχη στο Μπιζάνι. Λίγο αργότερα η Μεραρχία Χαλκίδας αποβιβάστηκε στην απελευθερωμένη Σμύρνη, για να πάρει μέρος στη Μικρασιατική εκστρατεία. Μετά τη Μικρασιατική καταστροφή του 1922 κατέπλευσαν στη Χαλκίδα πρόσφυγες από την ελληνική Ανατολή. Οι περισσότεροι από αυτούς εγκαταστάθηκαν μόνιμα στη Νέα Αρτάκη και τη Νέα Λάμψακο και σε προσφυγικούς συνοικισμούς στη Χαλκίδα και στην Αμάρυνθο.\nΣτη διάρκεια του Β΄ Παγκοσμίου πολέμου η Εύβοια βομβαρδίστηκε από γερμανικά αεροπλάνα. Τον Απρίλιο του 1941 γερμανικός στρατός εισήλθε στην ευβοϊκή πρωτεύουσα και η γερμανική διοίκηση εγκαταστάθηκε στο «Κόκκινο Σπίτι». Στην περίοδο της κατοχής σε όλη την Εύβοια είχαμε σημαντική δράση των αντιστασιακών οργανώσεων και ιδιαίτερα στη Λαμπούσα, τη Στενή και το Βατώντα. Στον εμφύλιο πόλεμο που ακολούθησε έγιναν μεγάλες αγριότητες σε όλο το νησί. Επιβεβαιώθηκε έτσι για μια ακόμα φορά ότι ένας εμφύλιος πόλεμος είναι τόσο χειρότερος από έναν εθνικό, όσο ένας εθνικός πόλεμος είναι χειρότερος από την ειρήνη.\nΑνάμεσα στις καλύτερες παραλίες της Εύβοιας, είναι αυτές της Αγίας Άννας. Το χωριό βρίσκεται πάνω σε ένα λόφο και είναι φημισμένο για το βωμολοχικό παραδοσιακό καρναβάλι του την Καθαρά Δευτέρα όμως οι περισσότεροι ξέρουν την Αγία Άννα για τις παραλίες της. Γι' αυτό το λόγο έχει αναπτυχθεί περισσότερο η παραλιακή της πλευρά, με ενοικιαζόμενα δωμάτια, ταβέρνες, μπαράκια και καφετέριες πάνω στη θάλασσα. Έχει την μεγαλύτερη παραλία της Εύβοιας με χαρακτηριστικά βαθιά νερά, όπως άλλωστε και όλο το νησί και χρυσαφένια αμμουδιά με χοντρά βότσαλα. Μπορείτε να χαλαρώσετε λίγες ημέρες στην Αγία Άννα, αγναντεύοντας το Αιγαίο πέλαγος και κολυμπώντας στα καταγάλανα νερά της.\nΒρίσκεται πολύ κοντά στην Χαλκίδα, στο δρόμο που ενώνει Αθήνα- Χαλκίδα και φημίζεται για τα σταφύλια, το κρασί του, το σιτάρι του. Έχει πολλά και αξιόλογα αρχαιολογικά μνημεία, σημαντικότερο εκ των οποίων είναι ο ναός της θεάς Αρτέμιδος. Καθόλου τυχαίο που ο ναός της θεάς του κυνηγιού και των δασών βρίσκεται εκεί καθώς το Βαθύ είναι πλούσιο σε πεύκα, κυπαρίσσια και έχει έναν αέρα αρχαιοελληνικό. Αξίζει να κάνετε μια στάση για να δείτε ό,τι έχει απομείνει από τον περίφημο ναό.\nΗ Ερέτρια υπήρξε η σημαντικότερη ναυτική δύναμη της αρχαίας Ελλάδας ( 8ος-5ος αιώνας π.Χ.) και σπουδαίο κέντρο του τότε ελληνικού κόσμου. Αποτελεί το πιο ιστορικό κομμάτι της Εύβοιας και ένα από τα πιο ιστορικά ολόκληρης της Ελλάδας με πολλά αρχαιολογικά αξιοθέατα. Ως φυσικό λιμάνι, ανάμεσα σε βουνό και θάλασσα, η Ερέτρια από το 1824 και μετά, είναι μια φιλήσυχη πόλη με πολλές ομορφιές. Αμέτρητες είναι οι παραθεριστικές κατοικίες της πόλης. Ταβέρνες με τρομερή γαριδομακαρονάδα, ουζερί, καφετέριες, πολύ ζωντανά μπαράκια και clubs, ξενοδοχειακές εγκαταστάσεις και καθαρές παραλίες συνθέτουν την εικόνα μιας περιοχής που δεν της λείπει απολύτως τίποτα! Απέναντι από την Ερέτρια, βρίσκεται και το νησί των ονείρων, σημείο συνάντησης για όσους θέλουν να παίξουν, να διασκεδάσουν, να ψυχαγωγηθούν. Στην Ερέτρια σας προτείνουμε να βρεθείτε οπωσδήποτε, αν όχι για πολλές ημέρες, τότε σίγουρα για μια μονοήμερη εκδρομή που θα σας ταξιδέψει μέσα από τα ευρήματα στην γύρω περιοχή από την αρχαιότητα μέχρι σήμερα πάντα με την συνοδεία καλού φαγητού.\nΚατηφορίζοντας προς τη δυτική Εύβοια, θα συναντήσετε την Ιστιαία. Είναι η πιο μεγάλη πόλη της βορειοδυτικής Εύβοιας και εκεί θα βρείτε τα πάντα. Η Ιστιαία φημίζεται για τις ταβέρνες της που είναι γεμάτες τα σαββατοκύριακα την χειμερινή περίοδο. Το καλοκαίρι έχει πολύ κόσμο, μπορείτε να μείνετε στα ξενοδοχεία της, να νοικιάσετε αυτοκίνητο, να παραθερίσετε στις απέραντες παραλίες της και να δοκιμάσετε το φρέσκο ψαράκι της. Άλλωστε, έχει πάντα κόσμο αφού αποτελεί, όπως προαναφέρθηκε, το κέντρο της Βόρειας Εύβοιας.\nΣτο νοτιότερο τμήμα του νησιού βρίσκεται ο δήμος Καρύστου. Η κωμόπολη αυτή έχει περίπου 7.000 κατοίκους και είναι ένα πολύ φιλόξενο μέρος. Αρχοντική θα την έλεγε κανείς με τεράστιες πλατείες και δρόμους, όπως ακριβώς τους είχε σκεφτεί ο βασιλιάς Όθων τον 19ο αιώνα. Η Κάρυστος, αγαπημένο μέρος πολλών επιφανών προσώπων, εξελίχθηκε πολύ πολιτιστικά όντας από τις πρώτες πόλεις της Ελλάδας με μουσείο, βιβλιοθήκη και εκθεσιακούς χώρους. Η πολιτιστική αλλά και ρυμοτομική της αυτή ανάπτυξη σε συνδυασμό με το λιμάνι της που έχει διαδρομές από και προς το λιμάνι της Ραφήνας, τις παραλίες, τα εστιατόρια και τα ξενοδοχεία την κατέστησε τουριστικό μέρος με ζωντάνια ιδιαίτερα την καλοκαιρινή περίοδο. Στην Κάρυστο αξίζει να επισκεφθείτε το ενετικό κάστρο "Μπούρτζι" αλλά και να πεζοπορήσετε μέχρι το ορειβατικό καταφύγιο του όρους Όχη και να επισκεφθείτε το εντυπωσιακό "Δρακόσπιτο".\nΗ μυστηριακή Κύμη, πατρίδα της αρχαίας μάντισσας Σιβύλλας, είναι ένας τόπος που πρέπει να επισκεφθείτε οπωσδήποτε. Έχει δικό της λιμάνι και αποτελεί τουριστικό κέντρο, ιδιαίτερα το καλοκαίρι. Έχει περίπου 10.000 κατοίκους και είναι μια ζωντανή πόλη με μεγάλη ιστορία. Μέσα στο πράσινο αλλά και το μπλε του Αιγαίου, άξια χαρακτηρίζεται "μπαλκόνι του Αιγαίου". Παραδοσιακά εδέσματα όπως τα αποξηραμένα σύκα Κύμης, ουζερί με φρέσκο ψάρι και καταγάλανες παραλίες, η Κύμη αποτελεί έναν πολυσύχναστο καλοκαιρινό προορισμό. Να ενημερώσουμε επίσης ότι μέσω Κύμης με καραβάκι μπορείτε να πάτε στο νησί της Σκύρου που βρίσκεται απέναντι ενώ πλοίο πάει και στην Λήμνο.\nΗ Λίμνη είναι μια πραγματικά πανέμορφη κωμόπολη. Χτισμένη αμφιθεατρικά σε ένα προφυλαγμένο κόλπο βρίσκεται σε πλήρη αρμονία με το τοπίο και τις κατάφυτες δαντελωτές ακρογιαλιές που βρίσκονται γύρω της. Περπατώντας στα πλακόστρωτα σοκάκια θα αντικρίσετε φροντισμένα σπίτια πνιγμένα στις βουκαμβίλιες και παραδοσιακά καπετανόσπιτα που μαρτυρούν τη ναυτοσύνη των κατοίκων της. Όλοι οι δρόμοι οδηγούν στον παραλιακό δρόμο με το μικρό λιμανάκι, σημείο συνάντησης ντόπιων και επισκεπτών για σεργιάνι, καφέ, ντόπιο τσίπουρο και ολόφρεσκα θαλασσινά δίπλα στην γαλήνια θάλασσα με θέα τον βόρειο Ευβοϊκό.\nΌλοι οι νέοι μόλις ακούνε λουτρά, συνδυάζουν στο μυαλό τους ηλικιωμένους και μυρωδιά από θειάφι. Κι όμως, η Αιδηψός, χάρη στους ηλικιωμένους, έχει γίνει πλούσιο μέρος και πλέον ιδανικό για κάθε ηλικία. Υπήρξε πασίγνωστος προορισμός κατά την αρχαιότητα όπου όλοι, νέοι και ηλικιωμένοι, πήγαιναν να κάνουν το λουτρό τους στα νερά αυτά, οι μεν για να ενδυναμώσουν το σώμα τους οι δε για να καταπολεμήσουν τις διάφορες εκ γήρατος παθήσεις. Όταν ο Ρωμαίος στρατηγός, Σύλλας, επισκέφθηκε την περιοχή, έχτισε εκεί, προκειμένου να πηγαίνει όποτε θέλει να κάνει το λουτρό του αναπαυτικά, θέρμες, ερείπια των οποίων σώζονται ακόμα και σήμερα. Οι νέοι έχουν την επιλογή να ασχοληθούν με διάφορα sports, extreme και μη, να βγουν σε θερινά club και να χορέψουν μέχρι πρωίας. Οι οικογένειες μπορούν να επισκεφθούν το θαλάσσιο μουσείο της περιοχής και να περάσουν την ημέρα τους κολυμπώντας ή κάνοντας μονοήμερες εκδρομές σε κοντινά χωριά. Το σίγουρο είναι πως η Αιδηψός, με τα ιαματικά νερά της που είναι πλούσια σε φυσικά μέταλλα, είναι θαυματουργή για τους ηλικιωμένους. Για αυτούς είναι ένας επίγειος παράδεισος, καθώς εκεί, ξεπερνούν πολλές παθήσεις όπως είναι τα αρθριτικά και οι ρευματισμοί αλλά και άλλες, που τους ταλαιπωρούν. Αν όμως κάποιος θέλει να παραθερίσει στην Αιδηψό, θα βρει τα πάντα. Είναι μια πολύ ανεπτυγμένη περιοχή με όμορφη φύση, παραλίες και φιλόξενους ανθρώπους.\nΔώδεκα χιλιόμετρα από την Κάρυστο, το Μαρμάρι φημίζεται για τι άλλο; Για τα μάρμαρα και τα πετρώματά του και είναι οικονομικά ανεπτυγμένο εξαιτίας του φυσικού του αυτού πλούτου. Έχει απέραντες και πεντακάθαρες παραλίες και πολλά ξενοδοχεία και ενοικιαζόμενα δωμάτια για κάθε γούστο. Σαν παραδοσιακό ψαροχώρι, όπως άλλωστε και κάθε περιοχή στην Εύβοια, προσφέρει ολόφρεσκο ψαράκι στα ταβερνάκια του αλλά και ντόπιο κρέας. Αν είστε λάτρεις των θαλάσσιων σπορ, στο Μαρμάρι θα ενθουσιαστείτε. Στις παραλίες θα απολαύσετε πολλά σπορ αλλά και beach party σχεδόν κάθε καλοκαιρινή νύχτα! Κατάλληλο για κάθε ηλικία και πολύ εύκολα προσβάσιμο μέσω Ραφήνας με πλοίο που οδηγεί κατευθείαν στο λιμάνι του. Πλήθος κόσμου παραθερίζει στο Μαρμάρι κάθε χρόνο με την τουριστική του ανάπτυξη να πηγαίνει από το καλό στο καλύτερο.\nΗ Νέα Αρτάκη αναπτύχθηκε με την άφιξη των προσφύγων μετά την Μικρασιατική καταστροφή (1922). Από εκεί προκύπτει και η ονομασία καθώς Αρτάκη υπήρχε στην Μικρά Ασία. Αποτελεί σήμερα την δεύτερη σε πληθυσμό πόλη της Εύβοιας. Αξίζει να παραθερίσετε εκεί αν θέλετε να βρεθείτε σε ένα μέρος που δέχεται πολλούς επισκέπτες κάθε καλοκαίρι. Η μικρασιατική παράδοση είναι ζωντανή ακόμα και σήμερα και αυτό θα το καταλάβετε από τις παλιές κατοικίες, τα μικρασιάτικα μαγειρευτά στις ταβέρνες, τα γλυκά και όλο τον πολιτισμό που αναβιώνει σε αυτή την πόλη της Εύβοιας. Έχει όλα τα απαραίτητα για να οργανώσετε τις διακοπές σας.\nΤο Πευκί βρίσκεται στην Βόρεια Εύβοια με πάρα πολλούς επισκέπτες το καλοκαίρι. Έχει παντού πεύκα και μια παραλία 4 χιλιομέτρων με πεντακάθαρα καταγάλανα νερά, αμμουδιά αλλά και βότσαλα. Κατάλληλη για κάθε γούστο. Έχει εκατοντάδες παραθεριστικές κατοικίες αλλά και φιλόξενους μόνιμους κατοίκους, έτοιμους να σας εξυπηρετήσουν. Πλήρως εξοπλισμένο με ξενοδοχεία, ταβέρνες, μίνι μάρκετ, φούρνους και καφετέριες και αρκετά οικονομικό, το Πευκί δεν έχει τίποτα να ζηλέψει από άλλους τουριστικούς προορισμούς γι' αυτό και είναι πολύ δημοφιλές την καλοκαιρινή περίοδο.\nΠρωτεύουσα του νησιού είναι η Χαλκίδα. Καλωσορίζει τον επισκέπτη στο νησί με την κρεμαστή εντυπωσιακή της γέφυρα και το παλιρροϊκό φαινόμενο των νερών του Ευρίπου. Η Χαλκίδα, σταθμός για κάθε επισκέπτη του νησιού, ακουμπάει στη Στερεά Ελλάδα και αποτελεί συνδετικό κρίκο του νησιού με την υπόλοιπη Ελλάδα. Με 60.000 κατοίκους, αποτελεί μια ζωντανή πόλη καθ' όλη τη διάρκεια του χρόνου. Κατοικείται ήδη από την παλαιολιθική εποχή ενώ το όνομά της προήλθε αργότερα από τα πλούσια κοιτάσματα χαλκού που βρέθηκαν στην περιοχή. Διχασμένη ανάμεσα σε βιομηχανική, τουριστική, φοιτητική και ταχύρυθμη πόλη, η Χαλκίδα συνδυάζει τα πάντα και έχει τα πάντα. Νοσοκομείο, λεωφορεία που ταξιδεύουν απ' άκρη σ' άκρη του νησιού αλλά και σε όλη την Ελλάδα, λιμάνι, ξενοδοχεία, εστιατόρια και μπαράκια πάνω στη θάλασσα, εμπορικά καταστήματα. Ο καλύτερος τρόπος για να σας καλωσορίσει η Εύβοια είναι η Χαλκίδα και αξίζει μια μικρή εξερεύνηση.\nΆποψη Μουσείου Απολιθωμένων Θηλαστικών.\nΤο πλατανόδασος του Κηρέα, πρόκειται για ένα από τα ομορφότερα μέρη στην Ελλάδα. Δάσος, κυρίως από πλατάνια, αλλά και από άλλα υδρόφιλα φυτά, που εκτείνεται παράλληλα με τον ποταμό Κηρέα και βρίσκεται στο δήμο Κηρέως, στην βόρεια Εύβοια. Ο ποταμός Κηρέας πηγάζει από τα όρη Φτερίτσα, Πυξαριά, Μαυροβούνι, Καντήλι και ρέοντας διαμέσου της πεδιάδας του Προκοπίου και του λεκανοπεδίου του Μαντουδίου, συναντά το Νηλέα όπου γίνονται ένα, και σαν Βούδωρος, εκβάλουν στο Αιγαίο πέλαγος στην παραλία της Κρύας Βρύσης, κοντά στο Πελέκι Κηρίνθου. Σύμφωνα με τον Στράβωνα, τα πρόβατα που έπιναν από το νερό του Κηρέα γεννούσαν άσπρα, ενώ τα πρόβατα που έπιναν από τον Νηλέα γεννούσαν μαύρα.\nΣήμα κατατεθέν του δάσους είναι ο Μεγάλος Πλάτανος στη θέση Παρασκευόρεμα. Υπεραιωνόβιο δέντρο, τεραστίων διαστάσεων, το μεγαλύτερο των Βαλκανίων. Είναι αρκετών εκατονταετιών, σύμφωνα με κάποιους είναι 2000 χρόνων, με μια τεράστια κουφάλα. Σύμφωνα με τον λαογράφο Μήτσο Σέττα, το ύψος του δέντρου είναι 28 μέτρα, το αγκαλιάζουν 18 άνθρωποι, ενώ στη σκιά του μπορούν να σκιαστούν 2.000 πρόβατα. Πλήθος θρύλων και παραδόσεων συνοδεύουν το πλατάνι σχετικά με νεράιδες και ξωτικά. Επίσης λέγεται, ότι όποιος κοιμηθεί κάτω από τον πλάτανο θα αρρωστήσει, ενώ όποιος τον κόψει θα πεθάνει.\nΣε μικρή απόσταση από το Προκόπι υπάρχουν δύο ξεχωριστά δέντρα. Πρόκειται για τα "Σιαμαία Πλατάνια". Είναι δυο τεράστια πλατάνια που ενώνονται με ένα κλαδί αλλά οι ρίζες τους είναι ξεχωριστές αφού πρόκειται για δυο διαφορετικά δέντρα.\nΚατά μήκος του δάσους, σπαρμένα, ένα με τη φύση, ο επισκέπτης συναντά μικρές γέφυρες που έφτιαξαν οι ντόπιοι για να περνάνε το ποτάμι, και έξι μικρά εκκλησάκια. Τα ξωκλήσια, πνιγμένα στο πράσινο, σε αυτό το ειδυλλιακό τοπίο, δέχονται καθημερινά διερχόμενους προσκυνητές.\nΓια να φτάσετε στον Μεγάλο Πλάτανο από Χαλκίδα, θα πρέπει να ακολουθήσετε το δρόμο προς Βόρεια Εύβοια. 2χλμ μετά το Προκόπι, στρίβετε δεξιά και ακολουθείτε το δρόμο για 1χλμ περίπου. Αν θελήσετε να δοκιμάσετε κατά τη διάρκεια του χειμώνα που το ποτάμι είναι φουσκωμένο, καλό είναι να έχτε όχημα 4Χ4. Ο δρόμος περνάει κάθετα από το ποτάμι του Κηρέα και καλύπτεται από νερό.\nΙερό Αρτέμιδος Προσηώας\nΤο Ιερό Αρτέμιδος Προσηώας βρίσκεται στο δήμο Αρτεμησίου της βόρειας Εύβοιας, στο λόφο του Αγίου Γεωργίου στο Πευκί. Πρόκειται για αρχαίο ιερό, ο οποίος υπήρχε ήδη το 480π.Χ., την εποχή της ναυμαχίας του Αρτεμησίου. Η ακριβής χρονολογία κατασκευής του, καθώς και η πορεία του στο χρόνο μας είναι άγνωστα. Σύμφωνα με τον Ηρόδοτο, κοντά στο ιερό ήταν αγκυροβολημένα τα ελληνικά πλοία κατά τη διάρκεια της ναυμαχίας του Αρτεμησίου.\nΜόνο υποθέσεις μπορούν να γίνουν για το πότε κατασκευάστηκε ο ναός. Σύμφωνα με μια επιγραφή ερμαϊκής στήλης που ανακαλύφθηκε στους Ωρεούς και είναι του 5ου αιώνα π.Χ. αναφέρει ότι η στήλη είναι αφιερωμένη στο ιερό της θεάς από τον Κέφαλο, γιο του Ηγεμόνος, και τοποθετήθηκε στην είσοδο του ιερού. Μια άλλη επιγραφή του 2ου αιώνα π.Χ., αναφέρει τα ονόματα των ευεργετών που πρόσφεραν λεφτά για την ανακατασκευή του ναού. Το ποσό που αναφέρει η επιγραφή είναι 8.125 δραχμές, ποσό πολύ μεγάλο, σύμφωνα με το οποίο μπορούμε να φανταστούμε την πολυτέλεια του ναού. Τέλος, σύμφωνα με ένα τεσσαρακοντανούμμιο, νόμισμα του Βυζαντινού Αυτοκράτορα Ιουστίνου Β', ο ναός καταστράφηκε το 569μ.Χ. από πυρκαγιά.\nΗ ανακάλυψη του ιερού έγινε από τον Γερμανό αρχαιολόγο G. Lolling στα τέλη του 19ου αιώνα. Οι ανασκαφές ξεκίνησαν χάρη σε μια επιγραφή που ανακάλυψε και αναφερόταν στο ιερό. Το 1883 ξεκίνησαν οι ανασκαφές στο λόφο του Αγίου Γεωργίου, στο Πευκί και διήρκησαν μόλις εφτά ημέρες. Τα αποτελέσματα της, όμως, ήταν εντυπωσιακά. Ανακαλύφθηκε ένα μεγάλο ρωμαϊκό ή βυζαντινό κτίριο, διαστάσεων 30Χ13. Από το αρχαίο ιερό βρέθηκαν λίγα αρχιτεκτονικά μέλη και τμήμα του επιστυλίου.\nΜε τον καιρό, η ανασκαφή και η ανακάλυψη του ιερού ξεχάστηκε και καλύφθηκε πάλι. Το 1910 χτίστηκε πάνω από το ιερό, εκκλησάκι του Αγίου Γεωργίου. Αργότερα τοποθετήθηκε εκεί το νεκροταφείο της περιοχής δείχνοντας μας πως η ανασκαφή του Lolling είχε πλέον ξεχαστεί.\nΜεσαιωνική κατασκευή, χτισμένο από τους Φράγκους, κάποια στιγμή μετά την κατάληψη του νησιού το 1205. Με το κάστρο αυτό μπορούσαν να ελέγχουν την δίοδο από την κεντρική στη βόρεια Εύβοια.\nΛείψανα του κάστρου βρίσκονται σε κορυφή απρόσιτου λόφου, ορατά από το δρόμο προς το Προκόπι, του δήμου Κηρέως της βόρειας Εύβοιας. Τα τείχη και οι πύργοι έχουν μετατραπεί σε ερείπια. Μέσα στην περίβολο του κάστρου, ο επισκέπτης βλέπει ερειπωμένα σπίτια και δεξαμενές νερού, τα οποία είναι σκεπασμένα με πυκνή βλάστηση.\nΤο κάστρο έκλεινε κάθε πιθανή δίοδο από την κεντρική στην βόρεια Εύβοια. Το στενό φαράγγι που έλεγχε, σύμφωνα με τον θρύλο, έκλεινε μια μεγάλη σιδερένια πόρτα για αυτό το κάστρο ονομαζόταν και "σιδερόκαστρο".\nΤο 1276 το κάστρο το κατέλαβε ο ιππότης Λικάριο για λογαριασμό των Βυζαντινών. Το οχύρωσε και το κράτησε στην κατοχή του ως το 1281, όπου και οι Ενετοί το ξαναπήραν στον έλεγχό τους. Το 1821, κατά τη διάρκεια της επανάστασης, οι Έλληνες με τον Αγγελή Γοβιό, το χρησιμοποίησαν ως ορμητήριο τους. Μετά την επανάσταση, το κάστρο εγκαταλείφθηκε και ο χρόνος το κατέστρεψε.\nΤο φαράγγι της Μπολοβίναινας βρίσκεται στο δήμο Νηλέως, στη βόρεια Εύβοια. Μέσα από το φαράγγι κυλάει ο ποταμός Νηλέας, ο οποίος έχει τις πηγές του στο όρος Ξηρό. Το φαράγγι απέχει μόνο 3 χιλιόμετρα από την Αγία 'Αννα και ο επισκέπτης φτάνει μέσω του οικισμού της Παλαιόβρυσης.\nΣύμφωνα με την παράδοση, το φαράγγι πήρε το όνομά του από την Μπολοβίναινα, μια γυναίκα η οποία αυτοκτόνησε στο φαράγγι αυτό. Κατά την περίοδο της Τουρκοκρατίας, σε μια σπηλιά στο φαράγγι, κρύβονταν από τους Τούρκους γύρω στα 40 άτομα, ανάμεσά τους και η Μπολοβίναινα. Για κάποιο λόγο, η Μπολοβίναινα βγήκε έξω, και καθώς γύριζε, την εντόπισαν οι Τούρκοι. Για να μην πέσει στα χέρια τους, αλλά και για να μην προδώσει το κρυσφήγετο, η Μπολοβίναινα έπεσε στο φαράγγι.\nΝέα Αρτάκη, λιμάνι.\nΑγία Κυριακή, Δίρφυς.\nΚάστρο που εποπτεύει τα στενά του Ευρίπου και την πόλη της Χαλκίδας. Είναι χτισμένο σε λόφο που ονομάζεται Φούρκα και βρίσκεται στο στενότερο σημείο του πορθμού του Ευρίπου. Η Φούρκα πρόκειται για την αρχαία Κάνηθο. Στην περιοχή έχουν ανακαλυφθεί μαρμάρινα υπολείμματα αρχαίων οικοδομημάτων, καθώς και αρχαίοι τάφοι, κάτι που μαρτυρεί ύπαρξη ζωής από τους αρχαίους χρόνους. Μετά την ανοικοδόμηση του κάστρου, απαγορεύτηκε το χτίσιμο στην περιοχή για την καλύτερη εποπτεία του κάστρου. Το όνομα του κάστρου, σύμφωνα με την παράδοση, προέρχεται από κάποιον επιφανή τούρκο αξιωματούχο που λεγόταν Καρά-Μπαμπά, ο οποίος θάφτηκε εδώ.\nΟ χρόνος που οικοδομήθηκε το κάστρο είναι άγνωστος. Οι απόψεις των διάφορων μελετητών και ιστορικών ποικίλουν. Σύμφωνα με το Στράβωνα, το κάστρο χτίστηκε το 334π.Χ. Ο Μπακχούζεν με τη σειρά του, υποστηρίζει ότι τα τείχη έγιναν από το Μέγα Αλέξανδρο κατά το πέρασμά του από τη Χαλκίδα, την ίδια εποχή με τον Στράβωνα. Σύμφωνα με τον μελετητή Δον Ζήβα "το κτίσμα είναι καθαρά τούρκικο και χρονολογείται στα 1680-1690". Τέλος ο Κονέογλου υποστηρίζει πως χτίστηκε από τους Τούρκους στα 1728. Το μόνο σίγουρό είναι ότι τα ερείπια που σώζονται ως σήμερα είναι χτισμένο από Βενετσιάνους μάστορες που δούλευαν για τους Τούρκους. Είναι περισσότερο βενετσιάνικης αρχιτεκτονικής παρά τουρκικής και χρονολογείται γύρω στο 17ο αιώνα.\nΤο κάστρο, λόγω της φυσικής του θέσης και της οχύρωσής του, δεν καταλήφθηκε ποτέ. Ο Μοροζίνι, προσπάθησε ανεπιτυχώς το 1688, ενώ κατά την ελληνική επανάσταση άκαρπες κατέληξαν οι προσπάθειες, τόσο του Φαβιέρου όσο και του Ανδρούτσου. Αποτέλεσμα ήταν να παραδοθεί το κάστρο και η Χαλκίδα από τους Τούρκους μετά το τέλος του αγώνα.\nΤο νότιο τμήμα του κάστρου σώζεται σε κακή κατάσταση. Η μοναδική πύλη του φρουρίου βρίσκεται στη ΝΑ πλευρά του τείχους, ενώ γύρω της έχουν οικοδομηθεί στρατιωτικά κτίρια. Μέσα στη περίβολο του κάστρου το μόνο κτίσμα που σώζεται σε καλή κατάσταση είναι ο ναός του Προφήτη Ηλία που χρονολογείται από το 1895. Επίσης στην περίβολο του κάστρου, στέκει μεταξύ πύλης και πύργου, το κωδωνοστάσιο. Είναι χτισμένο στη θέση που βρισκόταν η καμπάνα του συναγερμού του φρουρίου. Στο δυτικό άκρο του τείχους στέκει επτάπλευρος πύργος, η μεγαλοπρεπέστερη αμυντική κατασκευή του φρουρίου. Η είσοδος στον πύργο γίνεται από στενό καμαροσκεπή διάδρομο, που θυμίζει λαβύρινθο.\nΤο κάστρο βρίσκεται μέσα στην πόλη της Χαλκίδας, από την πλευρά της Βοιωτίας και είναι ορατό από τον παραλιακό πεζόδρομο.\nΟ Λικάριο ήταν Γενοβέζικης καταγωγής από καρυστινή μητέρα. Γεννημένος στην Κάρυστο, ήταν ένας απλός αυλικός στην υπηρεσία του ηγεμόνα της κεντρικής Εύβοιας Guilberto Dalle Carceri στην Χαλκίδα. Ήταν ερωτευμένος με την Φελίζα, προστατευμένη της οικογένειας Carceri, κάτι το οποίο ήταν μη επιτρεπτό. Όταν παντρεύτηκε την καλή του, οι αντιδράσεις τις οικογένειάς της ήταν ταπεινωτικές και προσβλητικές. Πικραμένος, ο Λικάριο, εγκατέλειψε την Χαλκίδα και γύρισε στην Κάρυστο, όπου και εγκαταστάθηκε σε εγκαταλελειμμένο φρούριο. Αποφασισμένος για εκδίκηση, οργάνωσε στρατό και άρχισε επιδρομές στις γειτονικές περιοχές.\nΟι δύο από τις πλευρές του κάστρου είναι ολοκληρωτικά κατεστραμμένες από τους Τούρκους. Όταν οι Τούρκοι κατέλαβαν την Εύβοια, κατέστρεψαν τις δυο πλευρές ώστε να μην μπορεί να χρησιμοποιηθεί. Μόλις ο επισκέπτης περάσει την περίμετρο των τοίχων, βλέπει το αρχοντικό, το οποίο ήταν διώροφο και αρκετά ευρύχωρο. Στο εσωτερικό σώζονται ακόμη λιθόκτιστες σκάλες που οδηγούν πάνω στο τείχος της Βόρειας πλευράς. Όταν κάποιος τις ανέβει, μπορεί να απολαύσει την υπέροχη θέα που προσφέρει.\nΑπό τη Χαλκίδα ακολουθείτε το δρόμο προς Νότια Εύβοια. 4χλμ μετά, στο ύψος της Ν. Λαμψάκου, στρίβουμε αριστερά προς Μύτικα-Φύλλα. Περνάμε το Μύτικα και συνεχίζουμε προς Φύλλα. Ο δρόμος που ξεκινάει προς το κάστρο βρίσκεται μέσα στο χωριό των Φύλλων.\nΔύο Πύργοι στο Μύτικα\nΑπό Χαλκίδα, ακολουθείτε το δρόμο προς Νότια Εύβοια. Μετά από 4χλμ, στο ύψος της Ν. Λαμψάκου, στρίβετε αριστερά προς Μύτικα-Φύλλα. Μόλις περάσετε το Μύτικα, και καθώς συνεχίζετε προς τα Φύλλα, θα δείτε τους Πύργους στα αριστερά σας.\nΣτις αρχές του 6ου αιώνα π.Χ., ένας νέος ναός οικοδομήθηκε πάνω στον ήδη υπάρχοντα. Ο νέος ναός ήταν και αυτός εκατόμπεδος αψιδωτός. Ήταν ο μόνος ναός της Εύβοιας, μαζί με αυτόν της Αρτέμιδος στην Αυλίδα, που ήταν ιωνικής τεχνοτροπίας. Και αυτός, όμως, ο ναός, καλύφθηκε με τη δημιουργία νέου ναού στην θέση του.\nΟ νέος ναός που οικοδομήθηκε ήταν ο λαμπρότερος όλων. Δεν είμαστε σίγουροι ότι είχε ολοκληρωθεί η κατασκευή του όταν οι Πέρσες τον κατέστρεψαν, το 490π.Χ. Ήταν ένας δωρικός περίπτερος ναός με 6 κίονες στην στενή πλευρά του και 14 στην μακρύ του. Μετά την καταστροφή του, ο ναός επιδιορθώθηκε και συνέχισε να λειτουργεί ως και το 198π.Χ., οπότε και καταστράφηκε εκ νέου από τους Ρωμαίους. Από εκείνη τη στιγμή ξεκίνησε η σταδιακή του εγκατάλειψη, ως και τον 1ο αιώνα π.Χ. όπου ερημώθηκε εντελώς.\nΑπό το γλυπτό διάκοσμό του ναού δεν σώζονται πολλά. Σώζονται τμήματα της ανάγλυφης παράστασης που κοσμούσε το δυτικό αέτωμα, όπου εικονιζόταν η Αμαζονομαχία, όπου κεντρική θέση είχε η Αθηνά, από την οποία σώζεται ο κορμός με το γοργόνειο στο στήθος. Δείγμα εξαιρετικής τέχνης είναι και το σύμπλεγμα του Θησέα με την Αντιόπη, το οποίο εκτίθεται στο Αρχαιολογικό Μουσείο της Χαλκίδας. Στην περίοδο όπου ο ναός καταστράφηκε από τους Πέρσες, πιθανόν να ανήκει εναέτιο γλυπτό με παράσταση Αμαζόνας, όπου εκτίθεται σε μουσείο της Ρώμης. Εκμαγείο του γλυπτού εκτίθεται στο μουσείο της Ερέτριας.\nΟ ναός βρίσκεται στο κέντρο της πόλης της Ερέτριας. Για να φτάσετε στην Ερέτρια, στην Χαλκίδα θα πρέπει να στρίψετε δεξιά, προς την Νότια Εύβοια. Μετά από 24χλμ θα βρείτε την Ερέτρια.\nΣτην κατασκευή του θεάτρου χρησιμοποιήθηκαν, για τη θεμελίωση τοπικός πωρόλιθος ενώ για τις παρόδους ασβεστόλιθος. Οι πάροδοι είχαν κλίση προς την ορχήστρα ώστε να μειώνεται το ύψος του κοίλου του θεάτρου. Μετά την καταστροφή του θεάτρου από τους Ρωμαίους, το 198π.Χ., ανακατασκευάστηκε με πιο ευτελή υλικά. Οι ιωνικοί κίονες που βρίσκονταν στην πρόσοψη, αντικαταστάθηκαν με δωρικού τύπου.\nΤο αρχαίο θέατρο βρίσκεται στα προάστια της Ερέτριας. Στο δρόμο από Χαλκίδα, και εφόσον μπούμε στην Ερέτρια, το θέατρο βρίσκεται στα αριστερά μας, στο ύψος του αρχαιολογικού μουσείου.\nΒρίσκεται στη γωνία λεωφόρου Ίσιδος και Αρχαίου Θεάτρου. Περιλαμβάνει: προθάλαμο, δύο αίθουσες εκθέσεων, στοά για έκθεση αρχιτεκτονικών μελών και επιγραφών, αυλή και αποθήκες. Αποτελεί το τελευταίο από μια σειρά μουσείων και συλλογών της Εύβοιας που οργανώθηκαν κατά τα έτη 1983-1991 με την ευθύνη της τότε Εφόρου κ. Ε. Σαπουνά-Σακελλαράκη. Το πρώτο κτίριο του Μουσείου κτίστηκε το 1961, για να στεγάσει ευρήματα της ευρύτερης περιοχής, τα οποία ήταν συγκεντρωμένα σε μικρή αποθήκη στην πόλη της Ερέτριας.Τα ευρήματα προέρχονται από ανασκαφές της τοπικής Εφορείας και ξένων αρχαιολογικών σχολών, κυρίως της Ελβετικής Αρχαιολογικής Σχολής στην ευρύτερη περιοχή της Ερέτριας. Χρονολογικά καλύπτουν όλο το φάσμα κατοίκησης της περιοχής από την Εποχή του χαλκού μέχρι και τα Ρωμαϊκά χρόνια.\nΤο Λευκαντί (Ξηρόπολη και νεκραταφείο Σκουμπρή, παλαιά Περιβόλια και Τούμπα)\nΤην Αμάρυνθο (Παλαιοχώρα, λόφος Γεράνι)\nΑλάβαστρο με παραστάσεις ζώων\nΜελανόμορφος ταφικός αμφορέας\nΤηλ. Επικοινωνίας: 22290 62206\nΣτεγάζεται σε νεοκλασικό κτίριο. Στην εξωτερική όψη του κτηρίου διακρίνεται η λαξευτή τοιχοποιία κατά το πολυγωνικό σύστημα στη βάση του κτηρίου. Υπάρχει και το αέτωμα στο κέντρο της πρόσοψης. Το κτήριο είναι κεραμοσκέπαστο. Τα εκθέματα του μουσείου τοποθετούνται χρονολογικά από την Παλαιολιθική μέχρι και την Ύστερη Ρωμαϊκή Εποχή και προέρχονται από ανασκαφές στην Εύβοια.\nΠρωτοελλαδικά ευρήματα από τον οικισμό και το νεκροταφείο της Μάνικας\nΜυκηναϊκά κεραμική και ειδώλια\nΓεωμετρική συλλογή-κεραμική και χάλκινα ειδώλια\nΡωμαϊκά αναθηματικά γλυπτά από τη Χαλκίδα και τη Ν. Λάμψακο\nΣυλλογή κλασικών και ελληνιστικών νομισμάτων από την Χαλκίδα και την Ερέτρια\nΤηλ. Επικοινωνίας: 22210 25131\nΣτεγάζεται στη δυτική πτέρυγα του Γιοκάλειου Πνευματικού Ιδρύματος, κληροδότημα του ευεργέτη Νικολάου Γιοκαλά. Οικοδομήθηκε το 1959 στην Πλατεία Μαξιμιλιανού της Καρύστου.\nΠεριλαμβάνει αίθουσες Αρχαιολογικών εκθεμάτων, Θεάτρου, Βιβλιοθήκης.\nΗ τοπική Εφορεία Αρχαιοτήτων διοργανώνει ξεναγήσεις στο Μουσείο, ενώ το Θέατρο και η Βιβλιοθήκη λειτουργούν υπό την εποπτεία του Δήμου Καρύστου.\nΓλυπτά της Καρυστίας των Κλασικών –Ελληνιστικών -Ρωμαϊκών χρόνων\nΕυρήματα από Δρακόσπιτα (Όχης και Στύρων)\nΕπιγραφές από την Καρυστία\nΠήλινα ειδώλια διαφόρων περιοχών της Καρυστίας\nΤηλ. Επικοινωνίας: 22240 22472\nΤηλ. Επικοινωνίας: 22210 21817\nΤηλ. Επικοινωνίας: 22280 24080\nΤο μουσείο είναι διεθνώς αναγνωρισμένο και συνεργάζεται σε μόνιμη βάση ή κατά περίπτωση με πανεπιστήμια, κέντρα ερευνών, μουσεία συναφή, βιβλιοθήκες, με το Διεθνές Συμβούλιο των Μουσείων (ICOM), Πινακοθήκες αλλά και ιδιώτες επιστήμονες για την πραγματοποίηση των ερευνητικών του στόχων. Διαθέτει στους επισκέπτες του πολύγλωσσο κατατοπιστικό οδηγό. Έχει συμμετάσχει σε εκθέσεις και σε τηλεοπτικές εκπομπές στην Ελλάδα και το εξωτερικό και έχει σημαντική εκδοτική δραστηριότητα. Το μουσείο επισκέπτονται πολλοί μαθητές, κατά τις οργανωμένες επισκέψεις των σχολείων, συμβάλλοντας σημαντικά στον πολιτιστικό τουρισμό της περιοχής. Το μουσείο διαθέτει πλούσιες συλλογές αντικειμένων κεραμικής, ξυλογλυπτικής, μεταλλοτεχνίας, λαϊκής ζωγραφικής (έργα G.D'Esposito, Σωτ. Χρυσανθόπουλου), λιθογλυπτικής καθώς και υφαντικής/κεντητικής - ενδυμασίες . Στο μουσείο επίσης υπάρχει βιβλιοθήκη με αρχεία και φωτογραφικό εργαστήριο. Στον κήπο του Μουσείου έχει κατασκευασθεί υπαίθριο κυκλικό θέατρο 250 θέσεων, στο οποίο έχουν γίνει πολλές εκδηλώσεις όπως: θεατρικές παραστάσεις, διαλέξεις, συναυλίες κλασικής μουσικής και έντεχνου ελληνικού τραγουδιού και κινηματογραφικές προβολές από την Κινηματογραφική Λέσχη του Συλλόγου. Το Μουσείο έχει τεκμηριώσει τη συλλογή του, την οποία συντηρεί επιστημονικά. Η αίθουσα πολλαπλών χρήσεων, στην επέκταση του μουσείου, χρησιμοποιείται για διαλέξεις, σεμινάρια, εικαστικές εκθέσεις, εκπαιδευτικά προγράμματα ενηλίκων και κυρίως μαθητών, για χρήσεις απαραίτητες και συμπληρωματικές της λειτουργίας του μουσείου, σύμφωνα με τις αντιλήψεις της σύγχρονης Μουσειολογίας. Στο χωριό Πύργο της Κύμης, στο ιδιόκτητο ''Αρχοντικό Χρυσανθόπουλου'' λειτουργεί το παράρτημα του μουσείου, με τη συλλογή του λαϊκού καλλιτέχνη του 19ου αιώνα Σωτήρη Χρυσανθόπουλου. Η συλλογή περιέχει εικόνες, τοιχογραφίες, ανάγλυφα, και μια βιβλιοθήκη του αποτελούμενη από παλαίτυπες εκδόσεις.\nΤηλ. Επικοινωνίας: 22220 22011\nΑποτελεί ζωντανή έκφραση μεγάλου μέρους της λαϊκής παράδοσης αυτής της γραφικής κωμόπολης της βόρειας Εύβοιας. Στεγάζεται σε διώροφο παραδοσιακό κτίσμα δωρεά της Αικατερίνης Φλώκου, γόνος μεγάλης και ισχυρής ναυτικής οικογένειας. Στον πρώτο όροφο παρουσιάζεται η αρχαιολογική συλλογή Λίμνης, που περιλαμβάνει αγγεία, νομισματική συλλογή, αρχιτεκτονικά μέλη, ταφικές επιγραφές της κλασικής, της ελληνιστικής και της ρωμαϊκής περιόδου.Στο ισόγειο υπάρχει το Ιστορικό Αρχείο Λίμνης και στοιχεία της τοπικής λαϊκής παράδοσης.\nΤηλ. Eπικοινωνίας: 22270 31335\nΤηλ. Επικοινωνίας: 22270 31335\nΤο λαογραφικό μουσείο ανήκει στο σύλλογο γυναικών Αμαρύνθου και περιλαμβάνει εκθέματα και συλλογές από τον παραδοσιακό βίο (φορεσιές, αγροτικά και κτηνοτροφικά εργαλεία, αντικείμενα καθημερινής χρήσης κλπ).\nΤηλ. Επικοινωνίας: 22280 71388 22280 51220\nΤηλ.: Επικοινωνίας: 693 441 20 44\nΤηλ. Επικοινωνίας: 22240 51202\nΑντικείμενα και εργαλεία της καθημερινής ζωής των κατοίκων του χωριού.\nΓεωργικά εργαλεία, εργαλεία παλαιάς οικιακής χρήσεως, απαραίτητα και χρήσιμα για την τότε καθημερινή ζωή.\nΣυλλογή κερμάτων και χαρτονομισμάτων παλαιάς εποχής από το 1802 μέχρι σήμερα.\nTηλ. Επικοινωνίας: 697 618 40 08\nΤο Καρυστινό Σπίτι», το παλιό αρχοντικό της οικογένειας Μοσχονά, στο κέντρο της πόλης. Μέσα στα στενά της πόλης, σε ένα παλαιό οίκημα φιλοξενείται η συλλογή του κ. Χαρίλη Δεληγιώργη και της γυναίκας του με παλιά αντικείμενα. Φιλοξενεί τοπικές ενδυμασίες, υφαντά, παλιά έπιπλα, κεντήματα, και γεωργικά εργαλεία.\nΤηλ. Επικοινωνίας: 22240 22452 697 368 87 07\nΣτεγάζεται μαζί με το σύλλογο "Φίλοι του Γιάννη Σκαρίμπα" στην οδό Κακαρά 3. Το μουσείο φιλοξενεί τις φιγούρες καραγκιόζη, που φιλοτέχνησε ο ίδιος ο Γ. Σκαρίμπας και αγοράστηκαν προ εικοσαετίας από τη Νομαρχιακή Επιτροπή Λαϊκής Επιμόρφωσης (ΝΕΛΕ), αλλά και πίνακες ζωγραφικής, φωτογραφίες και βιβλιοθήκη που περιλαμβάνει βιβλία που έχει γράψει ο Γ. Σκαρίμπας, καθώς και άλλα βιβλία που έχουν γραφτεί από άλλους για τον Γ. Σκαρίμπα. Στο μουσείο υπάρχουν επίσης προσωπικά αντικείμενα του Γ. Σκαρίμπα, όπως τα γυαλιά οράσεως του και χειρόγραφά του.\nΤηλ. Επικοινωνίας: 22210 87111 22210 88368\nΕγκαινιάστηκε το Σεπτέμβριο του 2006 στη Κερασιά της βόρειας Ευβοίας και στεγάζει τον παλαιοντολογικό πλούτο της περιοχής. Στις ανασκαφές στην Κερασιά, έχουν βρεθεί απολιθώματα θηλαστικών που έζησαν στην Εύβοια πριν από περισσότερα από έξι εκατομμύρια χρόνια. Τα ευρήματα αυτά, κατάλληλα συντηρημένα από το Πανεπιστήμιο Αθηνών, παρουσιάζονται για πρώτη φορά στο κοινό με πρωτότυπο τρόπο. Η συλλογή εκθεμάτων του μουσείου περιλαμβάνει:\nΤο Ιστορικό και Πολεμικό Μουσείο δημιουργήθηκε στο χωριό Κοντοδεσπότι, στην κεντρική Εύβοια, με πρωτοβουλία του Αναστασίου Λιάσκου τ. Νομάρχη και Υπουργού της Εύβοιας, από όπου κατάγεται, αλλά και διαμένει. Η πρωτοτυπία της συγκεκριμένης ιδιωτικής συλλογής δεν αφορά μόνο την Εύβοια, αλλά και ολόκληρη την Ελλάδα. Τέτοιου είδους εκθέματα συναντάμε στο "Εθνικό Πολεμικό Μουσείο" και στα παραρτήματά του. Μεταξύ των εκθεμάτων του υπάρχουν όπλα τα οποία χρησιμοποιήθηκαν σε όλες τις ιστορικές στιγμές που η Ελλάδα είχε πολεμικές εμπλοκές, όπως και όπλα από διάφορους στρατούς του κόσμου. Επίσης, υπάρχει φωτογραφικό πολεμικό αρχείο και αρκετά άλλα σχετικά αντικείμενα.\n210 253 3000\n699 258 20 00\nΧάρτης με τις καλύτερες παραλίες της Εύβοιας\nΒόρεια Εύβοια (01-16 & 54-56)\nΑπέναντι από τα Καμένα Βούρλα και την Λιχάδα, στο βορειότερο σημείο της Εύβοιας, βρίσκονται τα Λιχαδονήσια. Τα νησάκια αυτά, αποτέλεσμα σεισμού χιλιάδες χρόνια πίσω, είναι οι Σεϋχέλλες των Ευβοιωτών. Στα νησάκια μπορείτε να φτάσετε με ιδιωτικό σκάφος ή από τα Καμένα Βούρλα ή την Λιχάδα με μικρό καραβάκι. Στην παραλία Μονολιά θα βρείτε beach bars αλλά το κυριότερο είναι πως αν είστε τυχεροί και ήσυχοι θα δείτε και τις 4 φώκιες μονάχους- μονάχους που τριγυρνούν εδώ και χρόνια στα νησάκια αυτά.\n02. Λιχάδα Κάβος - Άγιος Γεώργιος\nΣτο χωριό Άγιος Γεώργιος, στο βόρειο τμήμα της Εύβοιας βρίσκεται μεγάλη παραλία με ψιλό-ψιλό βότσαλο, άμμο και καθαρά νερά που είναι πιο ρηχά ή πιο βαθιά ανάλογα σε ποιο σημείο της παραλίας βρίσκετε. Ο κόσμος που συχνάζει εκεί είναι ιδιαίτερα φιλικός και φροντίζει για την καθαριότητα και τη διατήρηση της αγνότητας του τόπου. Η ακτή έχει πολύ μεγάλο μήκος και αυτό την βοηθά στο να μην γεμίζει κόσμο και να μπορείτε να κάνετε χαλαροί το μπάνιο σας. Απέναντι από το δρόμο, υπάρχουν ταβέρνες και καφετέριες για όλα γα γούστα.\nΒόρεια της Αιδηψού, στο βορειοδυτικό τμήμα της Εύβοιας βρίσκονται τα Γιάλτρα. Παραλίες με βαθιά κρυστάλλινα νερά, πλούσιο βυθό, ακτές με άμμο ή ψιλό χαλικάκι, τα Γιάλτρα είναι ένα ιδανικό μέρος για να κάνετε τις βουτιές σας. Ο συνδυασμός θάλασσας, βουνού και της Αιδηψού που ξεπροβάλλει από απέναντι, είναι μαγικός. Θα κολυμπήσετε βλέποντας πεύκα στο βουνό και μαζεύοντας κοχύλια στο βυθό. Εκμεταλλευτείτε την ευκαιρία να φάτε φρέσκο ψαράκι στις ταβέρνες που θα βρεθούν στο δρόμο σας ή κρέας στη λαδόκολλα επάνω στο βουνό, στο χωριό των Γιάλτρων. Στο δρόμο σας θα συναντήσετε επίσης ενοικιαζόμενα δωμάτια και καφετέριες εάν θελήσετε να μείνετε λίγες μέρες στην περιοχή. Ανήκει στις αγαπημένες παραθαλάσσιες περιοχές της Εύβοιας.\nΣτην Αιδηψό, βρίσκεται ο Αγιόκαμπος, γνωστός για τις ψαροταβέρνες του. Η παραλία είναι αμμουδερή με καθαρά νερά και πλούσιο βυθό με πολλά ψάρια. Στην περιοχή θα βρείτε ενοικιαζόμενα δωμάτια, ξενοδοχεία, clubs, beach bars, καφετέριες και γενικότερα ό,τι τραβάει η όρεξή σας! Μαζεύει πολύ κόσμο το καλοκαίρι αφού όλη η οργάνωση της περιοχής σε συνδυασμό με την φυσική ομορφιά του τόπου είναι ιδιαίτερα ελκυστικά.\nΟι Ωρεοί βρίσκονται στην βόρεια Εύβοια. Το μέρος φημίζεται για το φρέσκο ψαράκι που έχουν τα ταβερνάκια και τα ουζερί του. Γραφικό λιμανάκι, ταβέρνες και καφετέριες με θέα το λιμάνι και πρόσχαρος κόσμος συνθέτουν ένα πολύ όμορφο περιβάλλον. Για όσους θέλουν να κολυμπήσουν, στα αριστερά του μικρού λιμανιού υπάρχει οργανωμένη πλαζ.\nΒρισκόμαστε στο βορειότερο σημείο της Εύβοιας. Τα Κανατάδικα εκτός του ότι είναι πανέμορφη παραλία, έχουν και τρομερή θέα όλο τον νομό Μαγνησίας που βρίσκεται ακριβώς απέναντι. Καθαρά νερά με βότσαλα στο βυθό, άμμος και ψάθινες ομπρέλες στην παραλία, είναι τα χαρακτηριστικά της παραλίας που τους καλοκαιρινούς μήνες μαζεύει πολλούς τουρίστες. Η περιοχή έχει ενοικιαζόμενα, δωμάτια, ταβέρνες, καφετέριες και ό,τι άλλο χρειάζεστε για να περάσετε ξέγνοιαστες διακοπές.\nΣτην βορειοανατολική πλευρά του νησιού βρίσκεται η παραλία Κουτσούμπρι. Βρέχεται από το Αιγαίο με τα καταγάλανα βαθιά νερά του και τον μοναδικό του βυθό. Ευτυχώς σχηματίζεται κάτι σαν κολπίσκος που δεν έχει πολύ κύμα. Γύρω από την παραλία υπάρχει καταπράσινος λόφος και κάτω, στα βράχια θα δείτε και ένα μικρό εκκλησάκι χτισμένο ακριβώς εκεί που σκάει το κύμα. Εφοδιαστείτε με τα απαραίτητα από πριν γιατί η παραλία δεν είναι οργανωμένη. Πανέμορφη και ιδανική για χαλάρωση.\nΣτην βορειοανατολική Εύβοια βρίσκεται η παραλία των Ελληνικών που βρέχεται από το Αιγαίο πέλαγος. Παραλία με μεγάλη έκταση και πολύ κύμα, είναι δημοφιλής τους καλοκαιρινούς μήνες. Η άμμος σε συνδυασμό με τα βότσαλα και μοναδικό ήχο, τον ήχο της θάλασσας θα σας γαληνέψουν. Στην παραλία δεν υπάρχουν πολλές καντίνες και καφετέριες γι' αυτό παρά το γεγονός ότι στα Ελληνικά έχει κόσμο το καλοκαίρι, στην παραλία τα πράγματα είναι πάντα ήρεμα.\nΣτον δήμο Αρτεμισίου, κοντά στο βορειότερο σημείο της ανατολικής Εύβοιας, βρίσκεται η παραλία Ψαροπούλι. Μια ακτογραμμή 4 χιλιομέτρων με άμμο, βότσαλα, καθαρά νερά και πλούσιο βυθό, είναι ένα από τα must της περιοχής. Ο πλούτος του βυθού κάνει την παραλία ιδανική για όσους ασχολούνται με καταδύσεις και ψαρέματα. Αρκετό κυματάκι λόγω Αιγαίου αλλά λίγη σημασία έχει μπροστά στην απέραντη φυσική ομορφιά του τοπίου. Ξενοδοχεία, ενοικιαζόμενα δωμάτια και διαμερίσματα, ταβερνάκια με φρέσκο ψαράκι, καφετέριες και ουζερί, μπαράκια και clubs για ξεφάντωμα μέχρι τις πρώτες πρωινές ώρες, το Ψαροπούλι διαθέτει τα πάντα για όλες τις ηλικίες.\n10. Άγιος Νικόλαος Αρτεμισίου\nΒοτσαλάκι, άμμος, ρηχά νερά και όμορφη ησυχία είναι τα χαρακτηριστικά της παραλίας που έχει συνδυασμό θάλασσας και μοσχομυριστών πεύκων. Το τοπίο είναι καταπράσινο και αξίζει να μείνετε λίγες μέρες. Η περιοχή έχει ταβέρνες, ουζερί, ενοικιαζόμενα δωμάτια, καφετέριες, mini-market και ό,τι άλλο χρειάζεται ένας τουριστικός προορισμός με τη διαφορά ότι ο συγκεκριμένος προορισμός αναπτύσσεται τουριστικά τα τελευταία χρόνια και γι' αυτό είναι ακόμα ήσυχος και ιδανικός για χαλάρωση.\nΒρίσκεται στη Βόρεια Εύβοια, βρέχεται από το Αιγαίο πέλαγος και ανήκει στο δήμο Νηλέως. Έχει πολλά ταβερνάκια πάνω στην ακτή. Τα νερά είναι καθαρά με άμμο, βότσαλα και μεγάλες πέτρες. Ήρεμος προορισμός με ενοικιαζόμενα δωμάτια, ιδανικός για όσους θέλουν να μείνουν αρκετές μέρες για να χαλαρώσουν.\nΒρίσκεται στην Βόρεια Εύβοια, κοντά στην Αγία Άννα. Το Αχλάδι είναι μια παραλία μήκους 2 χιλιομέτρων με κρυστάλλινα γαλαζοπράσινα πεντακάθαρα νερά, άμμο και βότσαλα σε όλη την έκτασή της. Βρέχεται από τα νερά του Αιγαίου και δέχεται όπως είναι λογικό, και τους ανέμους του πελάγους. Κατά μήκος της παραλίας, πάνω από το δρόμο έχει διάφορες ψαροταβέρνες με φιλόξενους ντόπιους που είναι πρόθυμοι να σας εξυπηρετήσουν ανά πάσα στιγμή.\n13. Κρύα Βρύση\nΑν κατευθυνθείτε νότια από την παραλία της Αγίας Άννας θα συναντήσετε την παραλία Κρύα Βρύση που θεωρείται προέκταση της Αγίας Άννας. Βρέχεται από το Αιγαίο πέλαγος και όπως οι περισσότερες παραλίες της βορειοανατολικής Εύβοιας, έτσι και αυτή έχει ταβερνάκια, καφετέριες, ενοικιαζόμενα δωμάτια και χώρο για ελεύθερο camping. Η ακτή και ο βυθός έχουν βοτσαλάκια και άμμο ενώ αξιοπερίεργο είναι ότι στην παραλία υπάρχει και μια μικρή λίμνη.\nΗ παραλία βρίσκεται στην βορειοανατολική πλευρά της Εύβοιας, στο δήμο Κηρέως. Η ακτή είναι πολύ μεγάλη με άμμο και βότσαλα. Έχει καφετέριες και ταβερνάκια. Αν θέλετε πιο ερημική παραλία, θα περάσετε το γεφυράκι που βρίσκεται πάνω από το μικρό ποτάμι που σχηματίζουν τα νερά της θάλασσας και θα ακολουθήσετε ένα ανηφορικό μονοπάτι που θα σας οδηγήσει σε μια πιο ήσυχη παραλία. Σε όποια από τις δύο παραλίες και αν καθίσετε, το τοπίο είναι όμορφο και διαφορετικό.\nΣτην βορειοανατολική Εύβοια, στον δήμο Κηρέως, βρίσκεται αυτή η πανέμορφη παραλία. Καθώς βρέχεται από το Αιγαίο, έχει καταγάλανα, πεντακάθαρα, βαθιά νερά με πολύ κύμα όταν φυσάει βόρειος άνεμος. Βοτσαλάκι και άμμος στην παραλία με μεγάλη έκταση για να κάνετε τον περίπατό σας, το Πήλι είναι ιδανικό για να χαλαρώσετε και να απολαύσετε την ομορφιά της φύσης. Γύρω-γύρω θα δείτε πεύκα αλλά και ομπρέλες που θα σας προσφέρουν σκιά. Στην παραλία υπάρχουν λίγες καντίνες ενώ ακριβώς από πάνω θα βρείτε ταβερνάκια και ενοικιαζόμενα δωμάτια. Από τις ωραιότερες παραλίες του νησιού.\nΑνεβαίνουμε πάλι στην βορειοανατολική πλευρά της Εύβοιας για να συναντήσουμε την παραλία Βλαχιά, λίγο έξω από το Προκόπι, στο δρόμο προς Πήλι. Η παραλία είναι αγνή με ανόθευτη φυσική ομορφιά. Άμμος στην παραλία και βότσαλο στο βυθό, πεντακάθαρα γαλαζοπράσινα νερά και καταπράσινη θέα από την πλαγιά που βρίσκεται πάνω από την παραλία. Λίγο πιο πέρα από την παραλία θα βρείτε καντίνες και ταβερνάκια. Η παραλία είναι σίγουρα ανάμεσα στις προτεινόμενες.\nΝότια της Αιδηψού, στην δυτική πλευρά του νησιού, βρίσκεται η παραλία Κοχύλι ή αλλιώς Σπιάδα. Η παραλία έχει την ήσυχη και την πολυκοσμική πλευρά της. Αριστερά δεν είναι οργανωμένη και μπορείτε να χαλαρώσετε. Στην δεξιά της όμως πλευρά έχει 3 beach bars με δυνατή μουσική και το καλοκαίρι έχει πάρα πολύ κόσμο από νωρίς το πρωί έως αργά το βράδυ. Είτε δεξιά καθίσετε είτε αριστερά, τα νερά και η ακτή είναι το ίδιο καθαρά και όμορφα, με βοτσαλάκι και άμμο.\nΣτον δήμο Ελυμνίων, στην δυτική πλευρά της βόρειας Εύβοιας, βρίσκεται η ήσυχη παραλία Χρόνια, που βρέχεται από τον Ευβοϊκό κόλπο. Καθαρά νερά με χαλίκια και άμμο, η παραλία αυτή έχει ταβερνάκια και ενοικιαζόμενα δωμάτια, τα οποία τους καλοκαιρινούς μήνες, έχουν πολλούς παραθεριστές που έχουν επιλέξει την περιοχή αυτή για να ηρεμήσουν.\nΚεντρική Εύβοια (17-32 & 44-53)\nΒρισκόμαστε στην πλευρά του Αιγαίου, στο κέντρο της Εύβοιας, πίσω από το όρος Δίρφυ σε μια παραλία άγρια, πανέμορφη και γραφική με βράχια και αλμυρίκια γύρω-γύρω, άμμο, βότσαλα, βαθιά και πεντακάθαρα νερά. Έχει ταβερνάκι όπου μπορείτε να φάτε ή να πιείτε τον καφέ σας.\nΜια διαφορετική παραλία από τις άλλες, για αυτούς που λατρεύουν τη φύση και δεν έχουν πρόβλημα αν δεν κάνουν ηλιοθεραπεία και δεν δουν πολύ κόσμο. Στο βόρειο τμήμα της Κεντρικής Εύβοιας, έξω από την Νέα Αρτάκη κοντά στην Γλυφάδα, βρίσκεται αυτή η παραλία που την βλέπει ο ήλιος μόλις 6 ώρας τη μέρα. Τα νερά είναι μαγικά, κρυστάλλινα, πεντακάθαρα και γαλαζοπράσινα. Εξωτικό τοπίο με βράχια γύρω από την παραλία και ψιλό-ψιλό βότσαλο με χοντρή άμμο. Ξεκινήστε νωρίς το πρωί γιατί σας περιμένει μακρυά διαδρομή και εφοδιαστείτε με τα απαραίτητα μιας και δεν υπάρχουν καφετέριες ή ταβέρνες κοντά στην παραλία.\nΊσως η διασημότερη παραλία του νησιού. Βρίσκεται στην κεντρική Εύβοια, στην πλευρά του Αιγαίου και συνδυάζει βουνό, θάλασσα, άμμο και βράχια. Όπως και οι περισσότερες παραλίες της Εύβοιας, έτσι και σε αυτή τα νερά της βαθαίνουν απότομα, μόλις 1 μέτρο αφότου βουτήξετε στα νερά της. Ιδανική για ελεύθερους camper αλλά και για γυμνιστές αφού λίγα μέτρα παρακάτω, μέσα από ένα μονοπάτι, οδηγεί σε παραλία γυμνιστών. Προσοχή στους βόρειους ανέμους που σηκώνουν κύμα και την καθιστούν επικίνδυνη. Τριγύρω θα βρείτε καντίνες, ταβερνάκια και ενοικιαζόμενα δωμάτια.\nΒορειότερα της Κύμης, στην ανατολική πλευρά της κεντρικής Εύβοιας, βρίσκεται αυτή η πανέμορφη παραλία. Βρέχεται από το Αιγαίο συνεπώς ο βυθός της είναι πολύ πλούσιος και βαθύς. Μαζέψτε βότσαλα και περπατήστε στην ακτή. Κοντά στην παραλία βρίσκονται ταβέρνες, ενοικιαζόμενα δωμάτια και καφετέριες. Δε θα βρείτε ξαπλώστρες ή beach bar γι' αυτό καλό θα ήταν να έχετε φροντίσει μόνοι σας για την σκιά σας. Μην ξεχάσετε να φωτογραφίσετε και γιατί όχι να φωτογραφηθείτε, με προσοχή βέβαια, πάνω στον βράχο-σήμα κατατεθέν της παραλίας.\nΒρισκόμαστε στην κεντρική δυτική Εύβοια, λίγο πιο βόρεια της Κύμης, στην πλευρά του Αιγαίου πελάγους. Στα Θαψά θα μεταβείτε μόνο με αυτοκίνητο 4Χ4 καθώς έχει πολύ χωματόδρομο, περίπου 10 χιλιομέτρων. Η παραλία όμως θα σας αποζημιώσει με τα καταγάλανα κρυστάλλινα νερά της και το τοπίο των τριγύρω βουνών. Η θάλασσα είναι όνειρο με πλούσιο βυθό, βοτσαλάκι και λίγη άμμο. Προμηθευτείτε ό,τι χρειάζεστε γιατί η παραλία δε διαθέτει καντίνα, ταβέρνα ή beach bar. Αξίζει πραγματικά την διαδρομή ως εκεί.\nΒορειότερα της Κύμης, στην ανατολική πλευρά της κεντρικής Εύβοιας, βρίσκεται η παραλία Τσίλαρος. Πανέμορφη παραλία με νερά που θυμίζουν λίμνη. Το τοπίο τριγύρω είναι καταπράσινο με βουνά που υψώνονται σε όποια γωνιά και αν κοιτάξει κανείς. Με πολύ ψιλό χαλικάκι μέσα και έξω από το βυθό, ήρεμα νερά και μοναδικούς ήχους, τους ήχους της φύσης, ο Τσίλαρος είναι μια παραλία που ενδείκνυται για χαλάρωση. Κατά καιρούς στην παραλία θα βρείτε καντίνες αλλά και πολλά τροχόσπιτα και σκηνές από ελεύθερους campers. Αν έχετε σκάφος ή νοικιάσετε σκάφος πρέπει να πάτε οπωσδήποτε σε αυτήν την παραλία, είναι ιδανική για σκάφη και ιστιοπλοϊκά καθώς είναι απάνεμη και με βράχια για να "δέσετε".\nΒρισκόμαστε πάνω από την Κύμη. Η παραλία Σουτσίνι βρέχεται από το Αιγαίο πέλαγος και βρίσκεται και αυτή στην ανατολική πλευρά της κεντρικής Εύβοιας. Καθώς βρίσκεται σε έναν μικρό κόλπο, γλιτώνει τους αέρηδες του Αιγαίου και έτσι έχει πολύ ήσυχα, καθαρά και καταγάλανα νερά. Το τοπίο είναι γραφικό με ένα εκκλησάκι να αχνοφαίνεται και την παραλία να συνδυάζει κατάλευκους βράχους, άμμο και βοτσαλάκι. Το καλοκαίρι μαζεύει πολύ κόσμο που προτιμά το beach bar της παραλίας τόσο το πρωί για να κάνει το μπάνιο του και να πιει τον καφέ του όσο και πιο αργά για να χαλαρώσει ή και να ξεφαντώσει με την δυνατή μουσική που παίζει το beach bar κατά καιρούς.\nΗ Κύμη βρίσκεται την ανατολική "μύτη" του νησιού, στη μέση της διαδρομής από την βορειοανατολική στην νοτιοανατολική Εύβοια. Απέναντί της είναι η Σκύρος στην οποία μπορείτε να μεταβείτε με καραβάκι από το λιμάνι της Κύμης. Στην Κύμη θα βρείτε πολλές κοντινές παραλίες, ταβερνάκια και ουζερί με φρέσκο ψαράκι αλλά και πολλές καφετέριες.\n25. Στόμιο Οξύλιθου\nΝότια της Κύμης, κατηφορίζοντας από την κεντρική προς την νότια Εύβοια, βρίσκεται η παραλία Στόμιο Οξύλιθου. Είναι μια παραλία με τεράστια ακτογραμμή στην οποία θα βρείτε τα πάντα: beach bar, καφετέριες, ταβερνάκια αλλά και ενοικιαζόμενα δωμάτια. Το κακό είναι ότι είναι πολύ ανοιχτή και γι' αυτό επιρρεπής στους αέρηδες του Αιγαίου. Έχει λοιπόν πολύ κύμα. Ο βυθός αλλά και η ακτή έχουν μικρά και μεγάλα βότσαλα.\nΛίγο έξω από την Κύμη, με 4,5 χιλιόμετρα μήκος, βρίσκεται η μεγαλύτερη παραλία του νησιού. Βρέχεται από το Αιγαίο και δυστυχώς έχει πολλούς ανέμους που προκαλούν κύματα που φτάνουν μέχρι και 4 μέτρα ύψος. Στην παραλία έχει άμμο και ψιλό χαλίκι ενώ ο βυθός αποτελείται μόνο από βότσαλα. Είναι πολύ καθαρά τα νερά όμως επικίνδυνα λόγω του αέρα. Κατά μήκος της παραλίας έχει μερικά ταβερνάκια. Συνιστούμε ιδιαίτερη προσοχή ανάλογη των καιρικών συνθηκών.\n27. Άγιος Μερκούριος\nΒρισκόμαστε στην Κεντρική Εύβοια, έξω από την Κύμη, σαν συνέχεια της παραλίας Μουρτερής, κάτω από την περιοχή της Οκτωνιάς Αυλωναρίου. Εδώ βρίσκεται η παραλία Άγιος Μερκούριος. Πολύ μεγάλη παραλία με χαλικάκι και άμμο, είναι γνωστή για το βράχο Κεφάλα και για το γεγονός ότι έχει παραμείνει παρθένα. Χωρίς beach bars, ξαπλώστρες και σκουπίδια είναι μια παραλία αγνή, καθαρή και πανέμορφη. Είναι ιδανική για όσους θέλουν να χαλαρώσουν αφού είναι ήσυχη. Προσοχή στους ανέμους γιατί βρέχεται από το Αιγαίο πέλαγος που φημίζεται για τους δυνατούς του αέρηδες.\nΈξω από το Αυλωνάρι, στη νοτιοανατολική πλευρά του νησιού βρίσκεται η "κουφετοπαραλία" Κορασίδα. Όμορφη σαν παραμύθι, με κατάλευκα βότσαλα σε σχήμα κουφέτου και γαλαζοπράσινα διαυγή νερά. Το μήκος της ακτής αγγίζει το ένα χιλιόμετρο και η τριγύρω θέα είναι η θάλασσα που αγκαλιάζει το βουνό. Τα σαββατοκύριακα μαζεύει πολύ κόσμο οπότε για να απολαύσετε την μαγεία της καλό θα ήταν να πάτε καθημερινή. Στην παραλία υπάρχει και καντίνα.\nΗ δεύτερη δημοφιλέστερη παραλία μετά την Χιλιαδού μόλις μία ώρα από την Χαλκίδα, νότια της Κύμης. Η αλήθεια είναι ότι είναι δύο παραλίες, η "καλή" και η "κακιά", χωρισμένες από ένα βράχο. Και οι δύο έχουν λευκό βότσαλο, λευκή άμμο και πεντακάθαρα βαθιά νερά. Μάλιστα, στη μία γίνεται κατά καιρούς και ελεύθερο camping. Προσελκύουν πολύ κόσμο ιδίως τα σαββατοκύριακα γι' αυτό και θα δείτε ότι έχει πολλές καφετέριες, ενοικιαζόμενα δωμάτια, beach bars και δυνατή μουσική. Δε συνίσταται για χαλάρωση αλλά αξίζει πραγματικά.\nΒρισκόμαστε στην Κεντρική Εύβοια λίγο έξω από το χωριό Πετριές. Παραλία με βάθος 3 μέτρων, άμμο και βοτσαλάκια. Ο βυθός τόσο καθαρός όσο μια πισίνα. Η παραλία είναι μεγάλη και έτσι αποφεύγεται ο συνωστισμός, έχει καντίνα, δεν έχει ξαπλώστρες αλλά μην ανησυχείτε γιατί θα σας δώσουν φυσική σκιά τα διάφορα πεύκα που βρίσκονται τριγύρω. Αξίζει για τα νερά της που είναι μοναδικά όπως τα νερά κάθε παραλίας του νησιού που βρέχονται από το Αιγαίο.\nΤρίτη στη σειρά των καλύτερων παραλιών του νησιού, βρίσκεται στη ανατολική κεντρική Εύβοια, έξω από το χωριό Πετριές, κατηφορίζοντας προς Κάρυστο. Διαφορετική από τις υπόλοιπες παραλίες του νησιού, έχει ρηχά νερά και βρίσκεται σε έναν κολπίσκο που προστατεύεται από τους αέρηδες του Αιγαίου. Άμμος και βότσαλα, πεντακάθαρα διαυγή νερά που θυμίζουν πισίνα.\nΣτην κεντρική ανατολική Εύβοια, στον δήμο Δυστίων θα βρείτε την παραλία Κόσκινα. Η παραλία χωρίζεται σε δύο διαφορετικούς κολπίσκους άρα σε δύο παραλίες. Πεντακάθαρα διαυγή νερά με άμμο στην παραλία και βότσαλα στο βυθό, θα σας μαγέψει. Το τοπίο είναι απόλυτα αγνό καθώς δεν υπάρχουν ομπρέλες ή κάποιο beach bar. Γι' αυτό φροντίστε να έχετε μαζί σας τα απαραίτητα.\nΣτη δυτική πλευρά της κεντρικής Εύβοιας, στον ομώνυμο δήμο, βρίσκεται η παραλία του Αμάρυνθου με πολλά δέντρα, καθαρά νερά, άμμο και ψιλό χαλικάκι. Αξίζει να συνδυάσετε μια μικρή εκδρομή στην περιοχή και μετά το μπάνιο σας να δοκιμάσετε το φρέσκο ψαράκι που προσφέρουν τα διάφορα ουζερί και ψαροταβέρνες αλλά και το νόστιμο κρέας των διαφόρων ψητοπωλείων! Θα βρείτε πολλές καφετέριες, ταβέρνες, μπαράκια και ό,τι άλλο επιθυμείτε διότι ο Αμάρυνθος είναι αρκετά δημοφιλής προορισμός τους καλοκαιρινούς μήνες.\nΒρισκόμαστε στην κεντρική δυτική Εύβοια, λίγο έξω από την Ερέτρια. Η ακτή είναι αρκετά μεγάλη με βότσαλα και άμμο ενώ ο βυθός έχει βότσαλα και φύκια. Την καλοκαιρινή περίοδο μαζεύει πολύ κόσμο. Στην παραλία μπορείτε και εσείς να απολαύσετε το μπάνιο σας και έπειτα να πιείτε τον καφέ σας ή να γευματίσετε σε ένα από τα ταβερνάκια που βρίσκονται στην ακτή.\nΑν βρεθείτε στη Χαλκίδα και θέλετε να κολυμπήσετε, σας προτείνουμε τη συγκεκριμένη παραλία! Είναι στο κέντρο της πόλης, με πολύ καθαρά όμως νερά και όμορφη θέα. Από τη μια πλευρά θα βλέπετε την πόλη της Χαλκίδας και από την άλλη το φάρο και ένα μικρό δασάκι δίπλα ακριβώς στην παραλία. Στο δασάκι μπορείτε να περπατήσετε, να καθίσετε για πικ-νικ, να παίξουν στην παιδική χαρά τα παιδάκια σας. Στην παραλία θα βρείτε ψιλό χαλικάκι και λίγη άμμο, ομπρέλες, ντουζιέρες, καφετέρια και ταβέρνα. Τα νερά είναι αρκετά ρηχά.\nΣτην Χαλκίδα, οι Συκιές είναι μια μικρή παραλία με άμμο και βράχια, στην οποία συχνάζουν οι ντόπιοι κάτοικοι της πόλης. Προσοχή γιατί στην αρχή ο βυθός έχει βράχια και μπορεί να χτυπήσετε. Μετά όμως έχει άμμο και φύκια. Η παραλία διαθέτει παιδική χαρά και γήπεδο μπάσκετ. Καθαρά νερά και δέντρα που θα σας προσφέρουν φυσική σκιά. Ιδανική αν έχετε μικρά παιδιά γιατί υπάρχουν δραστηριότητες στην ακτή και σκιά.\nΑνηφορίζοντας από την Χαλκίδα, πριν φτάσετε στην Νέα Αρτάκη, θα βρείτε την παραλία Καλάμια. Ψάθινες ομπρέλες, beach bars, δυνατή μουσική, και μαγευτικά ηλιοβασιλέματα είναι ο συνδυασμός της παραλίας αυτής. Τα νερά είναι ζεστά και ρηχά με άμμο στο βυθό όπως και στην παραλία. Ιδανική για όσους θέλουν να διασκεδάσουν.\nΒόρεια της Χαλκίδας, στην βορειοδυτική πλευρά του νησιού θα βρείτε την παραλία της Δάφνης που βρέχεται από τον Ευβοϊκό. Πολύ καθαρή θάλασσα, ασπρόμαυρα βότσαλα και παγωμένα νερά που καταλήγουν σε αυτή την παραλία από τις διάφορες τριγύρω πηγές. Με θέα λοιπόν τα βουνά, από τα οποία πηγάζουν τα νερά και ένα beach bar που έχει ό,τι χρειάζεστε, στη Δάφνη θα περάσετε πάρα πολύ όμορφα. Μην ξεχάσετε να πάρετε την μάσκα σας καθώς εκεί η θάλασσα έχει πλούσιο βυθό και μοναδικά βότσαλα.\n51. Αλυκές Δροσιάς\nΜέσα στην πεντάδα των καλύτερων παραλιών του νησιού βρίσκονται οι Αλυκές. Άπειρος κόσμος, ειδικά το σαββατοκύριακο, αφού βρίσκεται μόλις 15 λεπτά βορειοανατολικά από την Χαλκίδα και έχει ό,τι ζητάει η όρεξή σας. Από beach bars, clubs, ταβέρνες, καφετέριες μέχρι water sports και beach volley. Ιδανική για όσους προτιμούν την πολυκοσμία και δεν ενδιαφέρονται για τόσο για την ποιότητα του νερού. Προτιμάτε συνήθως για τα διάφορα happenings που διοργανώνονται σε αυτήν.\nΚοντά στην παραλία του Αγίου Μηνά, έξω από την Χαλκίδα, βρίσκεται η Βαλοπούλα. Η παραλία έχει άμμο και ψιλό χαλίκι, τα νερά είναι ρηχά και καθαρά όπως είναι σύνηθες στις παραλίες του Ευβοϊκού κόλπου. Γύρω-γύρω από την παραλία έχει διάφορα πράσινα φυτά και θάμνους. Η παραλία διαθέτει και beach bar όπου τους καλοκαιρινούς μήνες μαζεύεται πολύς κόσμος, κυρίως ντόπιοι.\n53. Άγιος Μηνάς\nΛίγο έξω από την Χαλκίδα βρίσκεται παραλία του Αγίου Μηνά. Πολλές ψαροταβέρνες και ουζερί βρίσκονται κατά μήκος του δρόμου απέναντι από την παραλία. Η αλήθεια είναι ότι ο Άγιος Μηνάς σαν παραλία δε φημίζεται ούτε για τα νερά του ούτε για την ακτή του ωστόσο προτιμάται από τους ντόπιους κατοίκους και διαθέτει όμορφη πλαζ.\nΝότια Εύβοια (33 - 43)\nΣτην νοτιοανατολική Εύβοια θα βρείτε την παραλία Ζάρακες. Η παραλία είναι πολύ γραφική, με αρκετό κύμα στο βάθος, καθαρά βαθιά νερά, άμμο με ψιλό χαλικάκι και ψάθινες ομπρέλες. Διατίθενται ενοικιαζόμενα δωμάτια και ταβερνάκια. Ήσυχο παραδοσιακό νησιώτικο μέρος για τους λάτρεις της γραφικής Ελλάδας.\nΒρίσκεται στη νότια Εύβοια από την πλευρά του Αιγαίου, βόρεια των Νέων Στυρέων και νότια του χωριού Ζάρακες. Τριγύρω έχει άμμο και βότσαλα. Ένας πολύ κλειστός όρμος με βαθιά καταγάλανα νερά που δεν τον πιάνει ποτέ αέρας. Ιδανικό για χαλάρωση. Διαθέτει και ταβερνάκι που μαζεύει αρκετό κόσμο. Η παραλία δεν μαζεύει τόσο πολύ κόσμο γι' αυτό και το τοπίο είναι ακόμα παρθένο.\n35. Λιμνιώνας Μεσοχωρίου\nΕίμαστε νοτιοανατολικά στο δήμο Στυρέων. Ο Λιμνιώνας είναι από τις δημοφιλέστερες παραλίες του νησιού με χαρακτηριστικά κατάλευκα βότσαλα και παχιά άμμο. Έχει ομπρέλες και είναι οργανωμένη με μερικά ταβερνάκια στην παραλία όμως καθώς το καλοκαίρι μαζεύει πολύ κόσμο, καλό θα ήταν να έχετε εφεδρικά και μια δική σας ομπρέλα. Αξίζει να κολυμπήσετε στα καθαρά της νερά του Αιγαίου και να κάνετε βουτιές από τα ψηλά βράχια μέσα σε ένα πανέμορφο τοπίο.\nΒρίσκεται στην νότια Εύβοια, λίγο πιο βόρεια από το Μαρμάρι, στο χωριό Γιαννίτσι. Η παραλία είναι απομονωμένη και ερημική. Προτιμάται από όσους έχουν ανάγκη να χαλαρώσουν. Μια παραλία με καθαρά νερά, ψιλό βοτσαλάκι και κυματάκια ανά περιόδους. Δε διαθέτει καντίνα ή ξαπλώστρες όμως πέντε λεπτά από την παραλία, στο ομώνυμο χωριό, θα βρείτε ό,τι χρειάζεστε και όμορφα ταβερνάκια.\n37. Άγιος Δημήτριος\nΕδώ γυρίστηκε η ταινία "deep end". Καταγάλανα βαθιά κρυστάλλινα νερά με μεγάλα λευκά βότσαλα και χοντρή άμμο για τον μικρό κολπίσκο που βρίσκεται στη νότια Εύβοια στην πλευρά του Αιγαίου, στο ομώνυμο χωριουδάκι του Αγίου Δημητρίου. Η παραλία απέχει 8 χιλιόμετρα από το χωριό και θα φτάσετε από τον χωματόδρομο 2 χιλιομέτρων που είναι όμως σε πολύ καλή κατάσταση. Ακόμα αξίζει να δείτε και το βυζαντινό παρεκκλήσι του Αγίου Δημητρίου που βρίσκεται εκεί και χρονολογείται τον 11ο μ.Χ αιώνα. Μικρή παραλία με ελεύθερους camper κατά καιρούς, λίγο κόσμο και χωρίς beach bar, καφετέριες, ξαπλώστρες ή ταβέρνες. Εκεί θα ξεχαστείτε από την καθημερινότητα και θα γίνετε ένα με τη φύση.\nΣτην νότια Εύβοια, έξω από το χωριό Καλλιανός, βρίσκεται η ομώνυμη παραλία που βρέχεται από το Αιγαίο πέλαγος. Αρκετά ερημική και μικρή, είναι ιδανική για να χαλαρώσετε. Δε διαθέτει beach bar και είναι εκτεθειμένη στους ανέμους τόσο η παραλία όσο και τα νερά. Τα νερά βαθαίνουν αρκετά απότομα και η παραλία έχει άμμο και διάσπαρτα μεγάλα βότσαλα. Όμορφο τοπίο, άγρια θάλασσα. Μια παραλία για λίγους.\n39. Αγία Παρασκευή\nΒρίσκεται στην νοτιοανατολική Εύβοια, λίγο έξω από την Κάρυστο. Πήρε το όνομά της από το ομώνυμο εκκλησάκι που βρίσκεται εκεί και μπορείτε να συμπεριλάβετε στην βόλτα σας κατά την επίσκεψή σας στην παραλία. Καθαρά νερά, άμμος και βότσαλα, θέα στον κόλπο και το φάρο της περιοχής συνιστούν μια από τις γραφικότερες, φυσικής ομορφιάς, παραλίες του νησιού.\n40. Μεγάλη Άμμος\nΣτην νοτιοδυτική πλευρά του νησιού, στην περιοχή Μαρμάρι, βρίσκεται αυτή η πολύ διάσημη παραλία. Διάσημη γιατί όμως; Όλο το χρόνο τα νερά είναι πολύ βαθιά με πολύ δυνατά ρεύματα που καλό θα ήταν να προσέχετε ιδιαιτέρως και να αποφύγετε σε περίπτωση που έχετε μαζί σας μικρά παιδιά. Αυτό το μοναδικό φαινόμενο σε συνδυασμό με τους περίεργους σχηματισμούς που παίρνει η άμμος κατά μήκος όλης της ακτής, καθιστούν την παραλία πολύ δημοφιλή.\nΣτην δυτική πλευρά του νησιού, στην νότια Εύβοια, έξω από το Μαρμάρι, υπάρχουν δύο παραλίες. Η μία είναι πιο γνωστή και με εύκολη πρόσβαση, μαζεύει πολύ κόσμο το καλοκαίρι και έχει beach bar. Στην δεύτερη μπορείτε να πάτε μόνο με αυτοκίνητο και είναι πολύ πιο ήσυχη και ιδανική για χαλάρωση. Και οι δύο παραλίες έχουν δεντράκια, κυρίως αλμυρίκια, άμμο, καθαρά νερά, πλούσιο βυθό, όπως χαρακτηριστικά έχουν όσες παραλίες βρέχονται από τον Ευβοϊκό και απαλό κυματάκι. Αξίζει να σημειωθεί ότι στην δεύτερη παραλία θα δείτε πολλά "δεμένα" βαρκάκια, χαρακτηριστικό που την καθιστά πολύ γραφική.\n42. Νέα Στύρα\nΝοτιοδυτικά, η παραλία των Νέων Στυρέων βρέχεται από τον Ευβοϊκό. Τα νερά δεν είναι πολύ βαθιά, είναι ασφαλή και καθαρά. Η παραλία είναι αμμουδερή με ομπρέλες και ξαπλώστρες. Στο λιμάνι της περιοχής υπάρχει Ferry Boat που σας περνάει απέναντι, στον νομό Αττικής. Η παραλία έχει δίπλα καφετέριες και ταβερνάκια. Ωραίο μέρος, ιδανικό για να χαλαρώσετε λίγο πριν πάρετε το καραβάκι να περάσετε απέναντι επιστρέφοντας στον νομό Αττικής.\nΗ παραλία αυτή, βρίσκεται στη νότια Εύβοια, στο δήμο Στυρέων και βρέχεται από τον Ευβοϊκό. Πολύ οργανωμένη περιοχή με beach bars, ταβέρνες, ξενοδοχεία, ενοικιαζόμενα δωμάτια, bars και ό,τι άλλο χρειάζεστε για να οργανώσετε τις διακοπές σας. Η παραλία έχει τριγύρω της αλμυρίκια που προσφέρουν φυσική σκιά αλλά και ψάθινες ομπρέλες. Άμμος, ψιλό χαλικάκι και ρηχά νερά για εσάς που θα επιλέξετε αυτή την παραλία με θέα το γραφικό χωριουδάκι με τα λευκά σπίτια και τα όμορφα αλμυρίκια. Ειδικά τους καλοκαιρινούς μήνες θα βρείτε πολύ κόσμο στην περιοχή και θα έχετε την ευκαιρία να εξασκηθείτε σε διάφορα water-sports που προσφέρονται στην πλαζ.\nΠανηγύρια / Φεστιβάλ ...\n___ στο Δήμο Αιδηψού\nΚάθε χρόνο στις Απόκριες διοργανώνεται καρναβάλι στα Λουτρά Αιδηψού.\nΔιοργανώνεται στα Λουτρά Αιδηψού τον Ιούλιο. Πρόκειται για πολιτιστικές εκδηλώσεις με χορευτικές παραστάσεις, συναυλίες και άλλες εκδηλώσεις.\nΔιοργανώνεται στα Λουτρά Αιδηψού προς τιμή των πολιούχων τους, την 1η Ιουλίου. Την παραμονή γίνεται περιφορά της εικόνας.\nΔιοργανώνεται στα Λουτρά Αιδηψού στις 27 Αυγούστου με την καθιερωμένη προσφορά από φανουρόπιτες.\nΑνήμερα το Δεκαπενταύγουστο διοργανώνεται πανηγύρι στην Αιδηψό.\nΔιοργανώνεται στον Αγιόκαμπο στις 23 Αυγούστου.\nΔιοργανώνεται στα Γιάλτρα στις 2 Μαΐου.\nΔιοργανώνεται στη Λιχάδα, ανήμερα το Δεκαπενταύγουστο ενώ την παραμονή γίνεται περιφορά και λιτάνευση της εικόνας.\nΔιοργανώνεται στην Βασιλίνα, κοντά στη Λιχάδα, στις 6 Αυγούστου.\nΠανηγύρι Μεταμόρφωσης Σωτήρα\nΔιοργανώνεται κάθε χρόνο στις 6 Αυγούστου. Το πανηγύρι διοργανώνεται από τον "Σύλλογο Απανταχού Ποντίων Βαρβάρας" κάτω από τον γεροπλάτανο που βρίσκεται στην πλατεία του χωριού.\nΔιοργανώνεται στα Ήλια στις 16 και 17 Ιουλίου.\n___ στο Δήμο Αρτεμησίου\nΔιοργανώνεται στα Βασιλικά, κάθε χρόνο στις 20 Ιουλίου.\nΔιοργανώνεται στα Βασιλικά, κάθε χρόνο στις 8 Σεπτεμβρίου.\nΔιοργανώνεται 25-27 Ιουλίου στις Γούβες, προς τιμήν της Αγίας Παρασκευής και του Άγιου Παντελεήμονα.\n___ στο Δήμο Ελυμνίων\nΠολιτιστικές εκδηλώσεις που διοργανώνει ο δήμος Ελυμνίων στη Λίμνη, κατά τη διάρκεια των καλοκαιρινών μηνών. Περιλαμβάνονται θεατρικές παραστάσεις, εκθέσεις καλλιτεχνικού περιεχομένου, χορευτικές και μουσικές βραδιές.\nΔιοργανώνεται στα Κοχύλια τους καλοκαιρινούς μήνες. Πρόκειται για φεστιβάλ μουσικής και τεχνών.\nΠανηγύρι Παναγίας της Λυμνίας\nΔιοργανώνεται στη Λίμνη στις 7 και 8 Σεπτεμβρίου.\nΠανηγύρι Αποστόλων Πέτρου και Παύλου\nΔιοργανώνεται στις Ροβιές στις 29 Ιουνίου.\nΔιοργανώνεται στη μονή του Οσίου Δαβίδ στις 6 Αυγούστου.\nΔιοργανώνεται στη Σκεπαστή στις 2 Μαΐου.\n___ στο Δήμο Ιστιαίας\nΠανηγύρι που διοργανώνεται στην Ιστιαία στις 18 Ιανουαρίου, προς τιμή του πολιούχου της, Αγίου Αθανασίου.\nΠανηγύρι Παναγίας Ντινιούς\nΔιοργανώνεται στην εκκλησία της Παναγίας Ντινιούς που βρίσκεται έξω από την Ιστιαία στις 23 Αυγούστου.\nΔιοργανώνεται κάθε χρόνο, στις αρχές Σεπτέμβρη.\n___ στο Δήμο Κηρέως\nΚάθε χρόνο στις Απόκριες διοργανώνεται στο Μαντούδι καρναβάλι.\nΠανηγύρι Αγίου Ιωάννη του Θεολόγου\nΔιοργανώνεται εμποροπανήγυρη που ξεκινά στις 26 Σεπτέμβρη και διαρκεί 8 ημέρες στο Μαντούδι.\nΠανηγύρι Αγίου Ιωάννη Ρώσου\nΔιοργανώνεται στο Προκόπι στις 27 Μαΐου. Πέντε μέρες πριν το πανηγύρι, προσκυνητές ξεκινάνε πορεία από την Καστέλα του δήμου Μεσσαπίων στη χάρη του Αγίου.\nΠανηγύρι Αγίας Ζώνης\nΔιοργανώνεται στο Προκόπι στις 30 Αυγούστου.\nΔιοργανώνεται στο Πήλι στις 8 Μαΐου. Στους επισκέπτες προσφέρεται κρέας κοκκινιστό με μακαρόνια.\nΔιοργανώνεται στο Πήλι, στο ομώνυμο ξωκλήσι, το Δεκαπενταύγουστο.\n___ στο Δήμο Νηλέως\nΚάθε χρόνο στις Απόκριες διοργανώνεται στην Αγία Άννα.\nΠανηγύρι της Αγίας Άννας\nΔιοργανώνεται στην Αγία Άννα, προς τιμήν της ομώνυμης Αγίας, κάθε χρόνο στις 25 Ιουλίου.\nΔιοργανώνεται στο Αχλάδι, ανήμερα το Δεκαπενταύγουστο.\nΑναβίωση του εθίμου της "Καμήλας"\nΔιοργανώνεται στην Κερασιά τη δεύτερη μέρα του Πάσχα. Σύμφωνα με αυτό το έθιμο, κατασκευάζεται το ομοίωμα της Καμήλας από ξύλο, ύφασμα και κρανίο βοδιού ή γαϊδάρου και περιφέρεται από τους "καμλαράδες" στις γειτονιές του χωριού, τραγουδώντας και σατιρίζοντας την επικαιρότητα.\nΑναβίωση του εθίμου της "Πιπεριάς"\nΠανηγύρι της Κοίμησης της Θεοτόκου\nΔιοργανώνεται στο Πρασίδι κάθε χρόνο στις 23 Αυγούστου στον Ι.Ν. Κοίμησης της Θεοτόκου.\n___ στο Δήμο Ωρεών\nΔιοργανώνεται στους Ωρεούς στις 6 Αυγούστου.\nΜεγάλη εμποροπανήγυρη που λαμβάνει χώρα στις 26 Ιουλίου, ημέρα που γιορτάζεται η ομώνυμη πολιούχος Αγία. Κρατάει οκτώ ημέρες.\nΚάθε χρόνο στις Απόκριες διοργανώνεται στην πόλη της Αμάρυνθου καρναβάλι.\nΠανηγύρι Αγίου Ιωάννη\nΔιοργανώνεται τριήμερο πανηγύρι και εμποροπανήγυρη στις 27-29 Αυγούστου στην Αμάρυνθο.\nΔιοργανώνεται στο Γυμνό ανήμερα του Δεκαπενταύγουστου.\nΤο Πανηγύρι του Αγίου Νικολάου.\nΔιοργανώνεται στα Άνω Βάθεια ανήμερα του Αγίου Νικολάου στις 6 Δεκεμβρίου.\nΠραγματοποιείτε Στο Κτυπονήσι (Εγγλεζονήσι), κάθε χρόνο στις 9 Μαΐου.\nΑγώνας ενταγμένος στο Πανελλήνιο Πρωτάθλημα Αγωνιστικών Αυτοκινήτων που διοργανώνεται κάθε χρόνο στη περιοχή της Ριτσώνας.\nΠραγματοποιείτε στην Παραλία Αυλίδας στις 27 Ιουλίου.\nΣτις 20 Ιουλίου στο Βαθύ.\nΑνήμερα το δεκαπενταύγουστο στο Φάρο.\nΣτις 15 Αυγούστου στην Στενή.\nΤη Δεύτερη μέρα του Πάσχα, στη Λούτσα, αναβιώνει το έθιμο της "Καζανίτσας" όπου προσφέρεται κρέας και κρασί.\nΗ Γιορτή του Καλαμαριού\nΔιοργανώνεται κάθε χρόνο τον Ιούλιο.\nΠραγματοποιείτε την Κυριακή των Αποκριών.\nΣτις 24-25 Ιουλίου στον Γέροντα.\nΠραγματοποιείται στις αρχές Σεπτεμβρίου, με πολιτιστικές εκδηλώσεις στο Βασιλικό.\nΤον Ιούνιο στη Νέα Λάμψακο.\nΣτις 6 Αυγούστου στο Βασιλικό.\nΤο Δεκαπενταύγουστο στο Βασιλικό.\nΤο Δεκαπενταύγουστο στα Φύλλα.\nΤο Δεκαπενταύγουστο στο Μύτικα.\nΚαρναβάλι στα Ψαχνά\nΔιοργανώνεται την τελευταία Κυριακή των Αποκριών και αναβιώνει ο "Ψαχνιώτικος Γάμος".\nΔιοργανώνεται εμποροπανήγυρη και πολιτιστικές εκδηλώσεις στα Ψαχνά, την πρώτη εβδομάδα του Ιουλίου.\nΤο Πανηγύρι της Παναγίας της Περιβλέπτου\nΔιοργανώνεται ανήμερα το Δεκαπενταύγουστο στα Πολιτικά.\nΔιοργανώνεται στα Πολιτικά, στις 26 Ιουλίου.\nΠανηγύρι Παναγίας Φανερωμένης\nΔιοργανώνονται θρησκευτικές εκδηλώσεις και εμποροπανήγυρη ανήμερα του εορτασμού της στις 23 Αυγούστου.\nΠολιτιστικές εκδηλώσεις που διοργανώνονται από το 1977 σε ανάμνηση της Αρτάκης και της Κυζικείας της Μικράς Ασίας. Οι εκδηλώσεις κορυφώνονται κατά τον εορτασμό της Παναγίας Φανερωμένης στις 23 Αυγούστου.\nΕμποροπανήγυρη στο Αυλωνάρι\nΔιοργανώνεται κάθε χρόνο 6-14 Οκτωβρίου.\nΠανηγύρι του Αγίου Ιωάννη του Προδρόμου\nΔιοργανώνεται στις 29 Αυγούστου στο Αυλωνάρι και προσφέρεται παραδοσιακό φαγητό.\nΔιοργανώνεται κάθε χρόνο την Παρασκευή μετά το Πάσχα στην Οκτωνιά.\nΔιοργανώνεται κάθε χρόνο στην Κάρυστο τέλη Αυγούστου με αρχές Σεπτέμβρη.\nΤα πανηγύρια της Αγίας Τριάδας και Αγίου Νικολάου\nΚάθε χρόνο στις 6 Δεκεμβρίου.\nΗ Ανάβαση Κύμης\nΑγώνας ενταγμένος στο Πανελλήνιο Πρωτάθλημα Αγωνιστικών Αυτοκινήτων. Φέτος διοργανώνεται στις 8 και 9 Μαΐου 2010.\nΗ Γιορτή του Σύκου\nΔιοργανώνεται στα Βίταλα στα τέλη Αυγούστου.\nΔιοργανώνεται στους Καλημεριανούς ανήμερα του Δεκαπενταύγουστου.\nΤο Πανηγύρι της Παναγίας.\nΔιοργανώνεται στην Άνω Ποταμιά ανήμερα το Δεκαπενταύγουστο. Προσφέρεται το παραδοσιακό στιφάδο (βοδινό κοκκινιστό με κρεμμύδια).\nΔιοργανώνεται στο Μετόχι στα μέσα Ιουνίου.\nΤην τελευταία Κυριακή της Αποκριάς, διοργανώνεται καρναβάλι στο Μαρμάρι.\nΔιοργανώνεται στο Μαρμάρι στις 17 Ιουλίου.\nΔιοργανώνεται στο Μαρμάρι στα τέλη Αυγούστου όπου προσφέρονται σαρδέλες και κρασί. Επίσης διοργανώνονται διάφορες πολιτιστικές εκδηλώσεις με παραδοσιακά συγκροτήματα.\nΤριήμερο πανηγύρι στις 16-18 Ιουλίου.\nΟ νομός Ευβοίας, όπως και όλοι οι νομοί της Ελλάδας καταλαμβάνει το δικό του «κομμάτι» στις εξαγωγές τροφίμων, μάλιστα κάποια από αυτά έχουν την ένδειξη ΠΟΠ. Κάθε χρόνο στην λίστα των εξαγώγιμων τροφίμων προστίθενται και νέες επιχειρήσεις, που με υψηλές προδιαγραφές και αγάπη για το προϊόν τους, εξάγουν τον φυσικό διατροφικό πλούτο του νομού Ευβοίας.\nΤα κύρια προϊόντα που εξάγονται είναι:\nΣύκα Κύμης ΠΟΠ\nΣύκα από τον Ταξιάρχη (με αίτηση ΠΟΠ)\nΤσάι από το Μετόχι\n01. Κόκορας Κρασάτος\nΚαθαρίζετε, καψαλίζετε τον κόκορα και τον κόβετε σε κομμάτια (μερίδες).\nΠλένετε τα κομμάτια, τα σκουπίζετε και τα αλατοπιπερώνετε.\nΒάζετε σε ένα τηγάνι να κάψει το λάδι με τη μία κουταλιά βούτυρο και τσιγαρίζετε τα κομμάτια τόσο, όσο χρειάζεται για να πάρουν χρώμα και από τις δύο πλευρές.\nΤα βγάζετε τότε από το τηγάνι και τα τοποθετείτε σε μία κατσαρόλα.\nΣτο τηγάνι που τσιγαρίσατε τον κόκορα, ρίχνετε το κρεμμύδι ψιλοκομμένο και το καβουρδίζετε και αυτό μέχρι να πάρει το χρυσόξανθο χρώμα.\nΠροσθέτετε δύο κουταλιές της σούπας αλεύρι, το ανακατεύετε συνεχώς και ρίχνετε το κρασί, συνεχίζοντας το ανακάτεμα για να μην σβολιάσει.\nΣε λίγο ρίχνετε και το χυμό της ντομάτας ή τον ανάλογο πελτέ, διαλυμένο με λίγο νερό.\nΣυνεχίζετε το ανακάτεμα και όταν πάρει 2-3 βράσεις, ρίχνετε τη σάλτσα μέσα στην κατσαρόλα με τα κομμάτια του κόκορα.\nΤοποθετείτε την κατσαρόλα στη φωτιά και συμπληρώνετε εάν χρειάζεται λίγο νερό.\nΕπίσης, ρίχνετε μία κουταλιά βούτυρο, τη ζάχαρη, μία πιπεριά κομμένη σε μεγάλα κομμάτια και αλατοπίπερο.\nΑφήνετε το φαγητό να σιγοβράσει παρακολουθώντας τη βράση του.\n02. Κουρκουμπίνες / Γκόγλιες\n1 φλ. τσαγιού κεφαλοτύρι τριμμένο στο ψιλό τρίφτη,\n1 φλ. νερό χλιαρό.\nΒάζετε το αλεύρι σε μεγάλο μπολ-λεκάνη, ρίχνετε το λάδι προσθέτετε το γάλα, το τριμμένο τυρί και λίγο-λίγο το νερό.\nΖυμώνετε σε μαλακή ζύμη, αφήνετε 30' να ξεκουραστεί η ζύμη σας.\nΠαίρνετε κομματάκια ζύμης, τα ανοίγετε σε μακριά μπαστουνάκια 30-50 εκ.\nΜε ένα μαχαιράκι κόβετε μικρά κομματάκια, 5εκ. περίπου και τα "σκαφώνετε" με τα δυο σας δάχτυλα.\nΑραδιάζετε τις κουρκουμπίνες μας σε έναν δίσκο ή ταψί αλευρωμένο.\nΠαίρνετε την μεγαλύτερη κατσαρόλα σας και βάζετε νερό να βράσει.\nΡίχνετε τα μακαρόνια ανακατεύοντας τακτικά, βράζετε για 15' με 20', στραγγίζετε καλά.\nΣε ένα κατσαρολάκι, ζεσταίνετε λάδι καλά (όσοι θέλουν μπορούν να κάψουν βούτυρο).\nΠασπαλίζετε τυρί τριμμένο ένα πυρέξ, ρίχνετε λίγα μακαρόνια, πάλι τυρί-μακαρόνια, έως ότου να τελειώσουν τα υλικά σας, τελειώνετε με τυρί.\nΑπάνω ρίχνετε το καυτό λάδι ή βούτυρο.\nΣερβίρετε τις κουρκουμπίνες με μπόλικο τυρί τριμμένο ή και οποιαδήποτε άλλη σάλτσα έχετε.\n03. Αρνί καπαμάς ή μοσχάρι Καρυστινό\nΣοτάρουμε το κρέας με το λάδι\nΡίχνουμε το κρεμμύδι το φέρνουμε 2-3 βόλτες\nΠροσθέτουμε τα άλλα υλικά και 3 ποτήρια νερό περίπου και το αφήνουμε να βράσει.\nΑφού βράσει το φαγητό, το αφήνουμε λίγο ανοιχτό για να μελώσει η σαλτσούλα του.\n04. Τυροπιτάρες Καρυστινές\n1 φλιτζανάκι λάδι,\nαλάτι δεν βάζουμε\nνερό χλιαρό όσο πάρει για να γίνει μαλακή ζύμη\n1 αυγό, εάν θέλουμε γίνεται και χωρίς αυγό\nλίγο πιπέρι και τα ανακατεύουμε όλα πολύ καλά\nΑνοίγουμε λεπτό φύλλο και το κόβουμε έτσι ώστε το μήκος του να είναι περίπου 30 πόντοι και το φάρδος 25 περίπου, το κανονίζουμε με το μάτι.\nΓυρίζουμε τις άκρες του αυτιού προς τα μέσα στο μήκος και μετά το διπλώνουμε 3 φορές να κλείσει σαν φάκελος.\nΣτην μεσιανή βόλτα, βάζουμε αρκετή μυζήθρα και την απλώνουμε σαν μαρμελάδα.\nΜετά διπλώνουμε το φύλλο με τις άκρες προς τα μέσα για να μην βγαίνει το τυρί και σχηματίζουμε φάκελο.\nΒάζουμε σε τηγάνι μπόλικο σπορέλαιο και αφού κάψει, χαμηλώνουμε τη φωτιά και ρίχνουμε την τυροπιτάρα με το άνοιγμα προς τα κάτω.\nΑφού ροδίσει ελαφρά, γυρίζουμε να ροδίσει και από την άλλη πλευρά.\n05. Ματιές χοιρινές (Καρυστινός μεζές)\nΠλένουμε τις ματιές με λεμόνι και με πορτοκάλια, καλά-καλά, να μην μυρίζουν, στο τέλος τις τρίβουμε με το αλάτι και τις ξεπλένουμε και μετά τις γεμίζουμε.\nΒράζουμε και ψιλοκόβουμε την καρύδα του χοίρου και την ρίχνουμε στη γέμιση.\nΕάν θέλουμε να γεμίσουμε πολλές, φτιάχνουμε περισσότερη γέμιση και γεμίζουμε τις ματιές, δένουμε τις άκρες για να μην αδειάσουν και τις βράζουμε σε μπόλικο νερό προσέχοντας να μην ανοίξουν.\n06. Γαρίδες Σαγανάκι\nΒράζετε πολύ λίγο τις γαρίδες, (διότι αν βράσουν αρκετά σκληραίνουν) και τους ρίχνουμε το χυμό λεμονιού.\nΣοτάρετε λίγο το κρεμμύδι με το λάδι, προσθέτοντας τις ντομάτες και το ζουμί από τις γαρίδες και το αφήνετε να γίνει η σάλτσα πηχτή προσθέτοντας το αλατοπίπερο.\n08. Κατσικάκι Γιουβέτσι\n½ κιλό χυλοπίτες\nΑλείφετε το κρέας με τη μουστάρδα, προσθέτετε γύρω-γύρω τη ντομάτα, το ελαιόλαδο και την κανέλα\nΣκεπάζετε τη γάστρα και ψήνετε στους 180 βαθμούς για μιάμιση ώρα.\nΕνδιαμέσως προσθέτετε 1- 1 ½ ποτήρι νερό.\nΣερβίρετε πασπαλίζοντας με το τριμμένο κεφαλοτύρι.\n09. Μπακαλιάρος πλακί\nΡίχνουμε στο ταψί Νο. 34 κατά σειρά:\n1 κιλό ντομάτες ψιλοκομμένες και αποφλοιωμένες\n2 φλιτζάνια μαϊντανό, ψιλοκομμένο\nΒάζουμε στο ταψί τα κρεμμύδια το πελτέ και τα σκόρδα και από πάνω βάζουμε ένα κιλό μπακαλιάρο, κομματάκια πολύ καλά ξαλμυρισμένα.\nΠάνω στον μπακαλιάρο στρώνουμε ροδέλες ντομάτας και τον σκεπάζουμε τελείως, μετά πασπαλίζουμε τις ροδέλες με φρυγανιά και ψήνουμε στους 180 βαθμούς, να χυλώσει η σάλτσα του.\nΝερό δεν προσθέτουμε, γιατί βγάζουν οι ντομάτες χυμό, αλλά εάν δούμε ότι χρειάζεται συμπληρώνουμε λίγο.\n10. Παραδοσιακές χυλοπίτες χωριάτικες\n1/2 σιμιγδάλι ψιλό\nΖυμώνετε όλα τα υλικά μαζί ώστε να έχετε μία ζύμη σκληρή.\nΑνοίγετε φύλλα με νισεστέ, τα απλώνετε επάνω σε καθαρά τραπεζομάντιλα να στεγνώσουν λίγο και κόβετε σε λωρίδες στενόμακρες με το μαχαίρι ή με το ειδικό μηχάνημα.\nΣτη συνέχεια απλώνετε ξανά να στεγνώσουν για 4-5 ημέρες μέσα σε σκιά.\n11. Κολοκυθόπιτα Καρυστινή\n1 φλιτζάνι λάδι και όσο νερό χρειάζεται για να γίνει ζύμη κανονική ούτε πολύ σκληρή ούτε πολύ μαλακή.\nΤρίβουμε με το κουτάλι 1 μέτρια κολοκύθα τη ρίχνουμε σε 1 μπολ, προσθέτουμε λίγο αλάτι και ανακατεύουμε.\nΜετά την βάζουμε σε 1 σακουλάκι ή πετσέτα και την πλακώνουμε με 1 πλάκα για να στραγγίσει όλο το βράδυ.\nΤο πρωί την αδειάζουμε σε λεκανίτσα και ρίχνουμε 3 φλιτζάνια ζάχαρη, 3-4 φλιτζάνια καρυδόψιχα ψιλοκομμένη, 1 φλιτζάνι φρυγανιά, 1 φλιτζάνι λάδι, 1 κουταλιά κανέλα και μισή κουταλιά γαρίφαλο.\nΣτρώνουμε στο τραπέζι ένα φύλλο αρκετά μεγάλο, ρίχνουμε στο μισό φύλλο ένα μονόχερο γέμιση, το τυλίγουμε ρολό και το βάζουμε στο ταψί.\nΜε τον ίδιο τρόπο γεμίζουμε φύλλα το ταψί και ψήνουμε το γλυκό σε προθερμασμένο φούρνο στους 250 βαθμούς, στην πιο χαμηλή σχάρα.\nΑφήνουμε μόνο την κάτω αντίσταση και αφού ροδίσει από κάτω γυρίζουμε τα ρολά να ψηθούν και από την άλλη πλευρά.\nΑφού ψηθεί εάν θέλουμε την πασπαλίζουμε με λίγο άχνη.\nΟι παλιές νοικοκυρές στην Κάρυστο την έψηναν στα κάρβουνα και μοσχοβόλαγε πιο πολύ.\n12. Κολοκυθολούλουδα νότιας Εύβοιας\nΤα γεμίζουμε, τα βουτάμε σε κουρκούτι και τα τηγανίζουμε σε καυτό λάδι.\nΧτυπάμε 1 1/2 φλιτζάνι αλεύρι για όλες τις χρήσεις\n1 φλιτζάνι γάλα περίπου\nμπορεί και πιο πολύ και αν θέλουμε λίγη μυζήθρα βαρελίσια\n13. Θαλασσινό χταπόδι κρασάτο\nΠλένουμε το χταπόδι πολύ καλά, και το ρίχνουμε με το νερό σε μια κατσαρόλα να βράσει ολόκληρο.\nΜόλις μαζέψει το βγάζουμε από το νερό.\nΣτη συνέχεια το κόβουμε κομματάκια και το βάζουμε μαζί με ψιλοκομμένο κρεμμύδι και λάδι να τσιγαριστεί στο λάδι και το σβήνουμε με κρασί.\nΠροσθέτουμε το ξύδι, το πιπέρι, τη δάφνη, τη ρίγανη και το νερό, χαμηλώνουμε τη φωτιά για 20’ προσθέτοντας λίγο αλάτι.\nΤο βράσιμο είναι ανάλογα με το μέγεθος του χταποδιού.\n14. Ψαρόσουπα από την Κύμη\n1 κιλό βακαλάος φρέσκος\nΚαθαρίζουμε και κόβουμε τις πατάτες, τα καρότα, το σέλινο και τα κρεμμύδια και τα τοποθετούμε στην κατσαρόλα.\nΠάνω από τα λαχανικά τοποθετούμε τα ψάρια και ρίχνουμε νερό και το λάδι μέχρι να σκεπαστούν τα υλικά.\nΒράζουμε σε δυνατή φωτιά σκεπασμένα για 20 λεπτά και συμπληρώνουμε με λίγο ζεστό νερό και λάδι αν χρειαστεί.\nΣυνεχίζουμε το βράσιμο για άλλα 5 λεπτά, στύβουμε 4 λεμόνια και τα προσθέτουμε στο φαγητό.\nΑφήνουμε να πάρει μια ακόμα βράση, αλατοπιπερώνουμε και το αφήνουμε 5 λεπτά πριν σερβίρουμε.\n15. Ψάρι πλακί στο φούρνο από την Κύμη\nΤσιγαρίζουμε τα κρεμμύδια στο λάδι .\nΚόβουμε στο multiτην μισή ποσότητα τομάτας και την άλλη μισή στο χέρι.\nΡίχνουμε στο κρεμμύδι την τριμμένη στο multiτομάτα, το μαϊντανό και το σκόρδο και αφήνουμε να πάρει βράση.\nΠροσθέτουμε έπειτα τις τεμαχισμένες πατάτες και τις αφήνουμε να βράσουν μαζί με την σάλτσα για 10 λεπτά.\nΡίχνουμε το μίγμα σε ταψί και τοποθετούμε βυθίζοντας σ’ αυτό τα ψάρια προσθέτοντας και τη υπόλοιπη τομάτα, το λάδι, το αλάτι και το πιπέρι.\nΤέλος, ψήνουμε στο φούρνο για 25 λεπτά.\nΣερβίρουμε σε πιατέλα η ανά μερίδα και γαρνίρουμε με ψιλοκομμένο μαϊντανό.\n16. Σπαγγέτι με θαλασσινά\n1/2 κιλό ή 12 μεγάλες γαρίδες\nΣοτάρουμε το κρεμμύδι και τις πιπεριές με το λάδι, προσθέτουμε τα μύδια και έπειτα από 5 λεπτά και τις γαρίδες.\nΣβήνουμε με λίγο κρασί και 5 λεπτά μετά προσθέτουμε την τομάτα και τον πελτέ.\nΒράζουν όλα μαζί και, τέλος, ρίχνουμε και τα μακαρόνια.\nΑφού βράσουν aldente, σβήνουμε την φωτιά και σερβίρουμε γαρνίροντας με ψιλοκομμένο μαϊντανό.\n1500 γρ. αμυγδαλόψιχα ασπρισμένη και κομμένη στο μούλτι (σαν τραχανάς)\nΞεραίνετε λίγο τα αμύγδαλα στο φούρνο, τα κόβετε στο μούλτι, στην συνέχεια τα ανακατεύετε με άλλα υλικά και τέλος ρίχνετε τα ασπράδια που τα έχετε χτυπήσει και έχουν γίνει αραιή μαρέγκα και ζυμώνετε, ώστε να ενωθούν όλα μαζί.\n02. Παστέλι Καρυστινό\nΛιώνουμε τη μαγιά στο νερό.\nΡίχνουμε το γάλα, το αλάτι, το σπορέλαιο, τη ζάχαρη, το ούζο και τέλος το αλεύρι, προσέχοντας να μην γίνει ο χυλός μας πολύ πηχτός.\nΜπορεί να χρησιμοποιήσουμε όλο το αλεύρι ή και περισσότερο εάν χρειάζεται.\nΣκεπάζουμε για να διπλασιαστεί ο χυλός μας.\nΒάζουμε σε πλατιά κατσαρόλα αρκετό σπορέλαιο να κάψει.\nΒουτάμε το κουταλάκι μας σε ένα ποτηράκι με λάδι και παίρνουμε κομματάκια από το χυλό και τα αδειάζουμε στην κατσαρόλα.\nΨήνουμε μέχρι να ροδίσουν, αφού πρώτα χαμηλώσουμε τη φωτιά μας, για να ψηθούν μέσα χωρίς να καούν.\nΣτην συνέχεια τους βγάζουμε σε απορροφητικό χαρτί με τρυπητή κουτάλα και αφού στραγγίσουν τους βάζουμε σε πιατέλα τους περιλούουμε με μέλι και τους πασπαλίζουμε κανέλα.\nΕάν δεν θέλουμε γάλα ρίχνουμε μόνο νερό.\n04. Καρυδάκι γλυκό\nΞύνουμε τα καρύδια για να βγει το λεπτό φλούδι τους.\nΜετά ανοίγουμε μία τρύπα με πρόκα και τα βάζουμε σε μπόλικο νερό να μαλακώσουν.\nΑλλάζουμε το νερό τους 2-3 φορές.\nΈπειτα τα στραγγίζουμε, τα ρίχνουμε σε κρύο νερό και τα αφήνουμε 1-2 μέρες ή μέχρι να ξεπικρίσουν, αλλάζοντας το νερό πρωί μεσημέρι, βράδυ.\nΣτην συνέχεια τα ξαναστραγγίζουμε καλά.\nΒράζουμε τη ζάχαρη με 3 φλιτζάνια νερό 2-3 λεπτά και αδειάζουμε μέσα τα καρυδάκια.\nΌταν πάρουν βράση, τα τραβάμε από τη φωτιά και τα αφήνουμε 24 ώρες.\nΚατόπιν τα βγάζουμε από το σιρόπι χρησιμοποιώντας μια κουτάλα τρυπητή και βράζουμε το σιρόπι σε δυνατή φωτιά, σχεδόν μέχρι να δέσει.\nΞαναρίχνουμε μέσα τα καρυδάκια και τα βράζουμε μέχρι να δούμε ότι το γλυκό μας έχει δέσει.\nΠρος το τέλος προσθέτουμε λίγο μοσχοκάρυδο, τα γαρίφαλα το μέλι και το χυμό λεμονιού.\nΤο αφήνουμε 24 ώρες και εάν το σιρόπι δεν είναι αρκετά δεμένο, το ξαναβράζουμε λίγο.\n05. Λιρόπιτα (πίτα με τη σάρκα κίτρινης κολοκύθας)\n2 κιλά κολοκύθα κίτρινη (λίρα)\nΠαίρνουμε την κολοκύθα και την καθαρίζουμε από το έξω σκληρό περίβλημα, καθώς και εσωτερικά από τα σπόρια και τις ίνες της.\nΤην κόβουμε κατόπιν σε κομμάτια και την βάζουμε σε μια κατσαρόλα με 1 φλιτζανάκι του καφέ νερό και άλλο τόσο λάδι.\nΤοποθετούμε την κατσαρόλα σα χαμηλή φωτιά μέχρι να βράσει και να μαλακώσει εντελώς η κολοκύθια και να φύγουν όλα τα υγρά της.\nΜετά με ένα πιρούνι την λιώνουμε καλά, ρίχνουμε μέσα το ρύζι, τη ζάχαρη, την κανέλα, το κοπανισμένο γαρύφαλλο, τα καρύδια και τις σταφίδες ανακατεύοντας πολύ καλά.\nΣ’ ένα αρκετά μεγάλο λαδωμένο ταψί απλώνουμε 5 φύλλα από κάτω λαδώνοντας ένα-ένα. Προσέχουμε τα κάτω φύλλα να είναι μεγαλύτερα από το ταψί, ώστε να το υπερκαλύπτουν, για να υπάρχει η δυνατότητα του διπλώματος προς τα μέσα.\nΌταν στρώσουμε και το τελευταίο φύλλο, λαδώνουμε και ρίχνουμε την μισή γέμιση μέσα τη στρώνουμε καλά ώστε να πάει ισόπαχα μέχρι τις άκρες και βάζουμε ένα φύλλο πάλι που επίσης λαδώνουμε.\nΡίχνουμε τότε την υπόλοιπη γέμιση τη στρώνουμε καλά διπλώνοντας προς τα μέσα το προεξέχοντα φύλλα και τέλος τα σκεπάζουμε με τα υπόλοιπα 5 φύλλα, που επίσης λαδώνουμε ένα - ένα.\nΤέλος, τακτοποιούμε την εμφάνιση της πίτας μας από πάνω, λαδώνουμε και το τελευταίο φύλλο και χαράζουμε την πίτα με ένα κοφτερό μαχαίρι σε μπακλαβωτά κομμάτια.\nΨήνουμε σε μέτριο φούρνο για μία ώρα περίπου.\nΗ πίτα μας τρώγεται και ζεστή και κρύα.\nΝΟΣΟΚΟΜΕΙΑ - ΚΕΝΤΡΑ ΥΓΕΙΑΣ\n22210 21901, -10\n22260 53310, -13\nΑστυνομικό Τμήμα Λίμνης\nΑστυνομικό Τμήμα Ψαχνών\nΛιμενικός Σταθμός Ωρεών\nΛιμεναρχείο Πευκί (Αρτεμισίου)\nΠρακτορείο Πλοίων (Μαρμάρι)\nΠρακτορείο Πλοίων (Ραφήνα)\nΠρακτορείο πλοίων (Κάρυστος)\nΠρακτορείο πλοίων Αγ. Γεωργίου - Αγ. Κωνσταντίνου\nΟλυμπιακή Αεροπορία (Αθήνα)\nΟλυμπιακή Αεροπορία (Σκύρος)\nΚΤΕΛ Αγ. Μαρίνας\nΜουσείο Φίλων Σκαρίμπα\nΜοντέρνας Τέχνης Ερέτριας\nΦυσικής Ιστορίας Ιστιαίας\nΛαογραφικό Αγίας Άννας\nΠολεμικό Μουσείο Α. Λιάσκου\nΗ Εύβοια σήμερα ενώνεται με την κυρίως χώρα, με τουλάχιστον 6-7 ακτοπλοϊκές συνδέσεις με τις ακτές της Στ. Ελλάδας & της Θεσσαλίας. Η Σκύρος ενώνεται με την Εύβοια μέσω μόνιμης ακτοπλοϊκής γραμμής μέσω Κύμης, αλλά κάποιους μήνες υπάρχει και γραμμή μεταξύ των Σποράδων νήσων.\nΗ πρόσβαση επισκεπτών στην Εύβοια, απ’ όλη σχεδόν την Ελλάδα, μέσω πολυτελών λεωφορείων, έχει αναβαθμιστεί αρκετά την τελευταία δεκαετία. Αλλά και στο εσωτερικό του μεγάλου νησιού, τα μοντέρνα λεωφορεία με A/Cτου ΚΤΕΛ Ευβοίας την διασχίζουν σε όλα τα μήκη και πλάτη. Με τα λεωφορεία ο επισκέπτης θα μπορέσει να εξερευνήσει όλα τα αξιοθέατα του νησιού αρκετά οικονομικά.\nΧαλκίδα: Τηλ: 22210 20400\nΟι επισκέπτες που επιθυμούν να φτάσουν στην Χαλκίδα – Ευβοίας και βρίσκονται οπουδήποτε στην Β. Ελλάδα, μπορούν να πάρουν το intercityτραίνο προς Αθήνα και στον σταθμό της Οινόης θα πρέπει να κατέβουν. Εκεί θα αλλάξουν και θα πάρουν την γραμμή του Προαστιακού σιδηροδρόμου Αθηνών – Χαλκίδας που θα τους φέρει κατευθείαν στην Χαλκίδα. Εάν όμως έρχονται από Αθήνα, τότε θα μπορούν να επιβιβαστούν στην κατευθείαν γραμμή του Προαστιακού Αθήνα – Χαλκίδα – Αθήνα. Τέλος, όσοι επισκέπτες έρχονται από την κατεύθυνση του αεροδρομίου ή την Πελοπόννησο, θα μπορέσουν να πάρουν τον προαστιακό με κατεύθυνση Αεροδρόμιο - Κόρινθος – Κιάτο και να αλλάξουν προαστιακό με κατεύθυνση Χαλκίδα στον σταθμό ΣΚΑ.\nΤηλ.: 22210 22386\nΤο αεροδρόμιο Ελευθέριος Βενιζέλος, βρίσκεται στα Σπάτα Αθηνών και μόλις 80χλμ/1 ώρα από την Χαλκίδα. Το αεροδρόμιο αυτό εξυπηρετεί τις αφίξεις επισκεπτών στον νομό Ευβοίας κατά 90%. Οι επισκέπτες ανάλογα με το ποιο μέρος του μεγάλου νησιού της Εύβοιας αλλά και της Σκύρου θα επιλέξουν, διαλέγουν και ποια ακτοπλοϊκή διάβαση θα πάρουν.\n210 35 30000\nΗ πρόσβαση στο μεγάλο νησί της Εύβοιας μέσω οδικού δικτύου είναι εύκολη και σύντομη, ιδιαίτερα τα τελευταία χρόνια που ο κεντρικός οδικός άξονας Αθήνας-Θεσσαλονίκης αναβαθμίστηκε και δημιουργήθηκε ο ολοκαίνουργιος νέος άξονας προς Χαλκίδα. Έτσι μέσω 2 γεφυρών, μιας σταθερής και μιας αναδιπλωμένης, ο επισκέπτης μπορεί να βρεθεί στην Χαλκίδα οδικώς μέσα σε 45 λεπτά από την Αθήνα. Εάν όμως επιθυμεί άλλη πύλη εισόδου στο νησί, τότε μπορεί να περάσει με το όχημά του μέσω ferryboatσε 6-7 διαφορετικά σημεία/λιμάνια.


Φοιτητές της Σχολής Ναυτιλίας και της Ναυτικής Ακαδημίας του Μητροπολιτικού Κολλεγίου, καθώς και νέοι επαγγελματίες στον κλάδο της Ναυτιλίας συγκεντρώθηκαν στο αμφιθέατρο του Campus Πειραιά για να παρακολουθήσουν τη διάλεξη του κ. Τρακάκη Αντώνη, Technical Manager στην ARISTA Shipping, με θέμα "Project Forward and the Getting to Zero Coalition".\nΣτη διάρκεια της διάλεξής του, ο κ. Τρακάκης επικεντρώθηκε στα πλοία της πρωτοβουλίας "Project Forward" της Arista Shipping. Πρόκειται για πλοία που καθιστούν δυνατή την εφαρμογή του υγροποιημένου φυσικού αερίου (LNG) ως ναυτιλιακό καύσιμο με στόχο τη μείωση κατά 40% της εκπομπής άνθρακα, αλλά και εξοικονόμησης κατά 50% του κόστους καυσίμου, όπως προβλέπεται από τον Διεθνή Ναυτιλιακό Οργανισμό (IMO).\nΥπενθυμίζουμε ότι στο πλαίσιο του θεσμού Shipping Leaders in Residence το Μητροπολιτικό Κολλέγιο φιλοξενεί, καθ' όλη τη διάρκεια του ακαδημαϊκού έτους, διακεκριμένους εκπρόσωπους και προσωπικότητες με ισχύ από τον κλάδο της Ναυτιλίας, οι οποίοι παρουσιάζουν ένα θέμα σχετικό με την ναυτιλιακή βιομηχανία και τη ναυτική πραγματικότητα ενημερώνοντας παράλληλα τους φοιτητές για τις τελευταίες εξελίξεις, τάσεις και προκλήσεις στον κλάδο παγκοσμίως.